DUA BERADIK MAUT: TIADA TALIAN TERPUTUS DARIPADA TIANG TNB

KUALA LUMPUR: Siasatan awal Tenaga Nasional Berhad (TNB) dan Suruhanjaya Tenaga (ST) mendapati tidak berlaku talian (wayar) terputus daripada tiang TNB dan terjatuh di atas bumbung rumah dua beradik yang maut dipercayai terkena renjatan elektrik di Kampung Teras Jernang, Bandar Baru Bangi, pada Jumaat.

Justeru, TNB dalam kenyataan hari ini menafikan dakwaan pihak tertentu bahawa berlaku hal sedemikian dan memaklumkan syarikat itu dan ST sedang menyiasat insiden berkenaan.

“TNB meminta kerjasama orang ramai agar tidak membuat spekulasi mengenai punca kejadian sehingga siasatan selesai sepenuhnya dan sebagai menghormati keluarga mangsa,” menurut kenyataan itu.

Menurut kenyataan itu wakil TNB turut menziarahi keluarga mangsa dan menyerahkan sumbangan ehsan.

Kedua beradik berusia 10 dan 9 tahun itu dilaporkan sedang mandi di dalam besen apabila terkena renjatan elektrik yang disyaki mengalir dari besi penyidai baju akibat kebocoran arus elektrik.–AlHijrah Online


COVID-19: REKOD KES HARIAN PECAH LAGI DI HARI TERAKHIR 2020

KUALA LUMPUR: Sejumlah 2,525 kes harian baharu direkodkan di Malaysia hari ini menjadikan ia angka tertinggi sepanjang pandemik itu menyerang negara.

Menurut Ketua Pengarah Kesihatan, Tan Sri Dr Noor Hisham Abdullah, pertambahan kes baharu itu menjadikan jumlah kes positif COVID-19 di Malaysia sebanyak 113,010 kes.

“Daripada jumlah kes baharu berkenaan, terdapat 13 kes import yang mendapat jangkitan dari luar negara manakala penularan COVID-19 dalam negara pula adalah sebanyak 2,512 kes.

“Selangor melaporkan kes harian baharu tertinggi iaitu sebanyak 1,205 kes (47.7 peratus). Daripada jumlah ini, sebanyak 995 kes (82.6 peratus) adalah daripada kluster-kluster dan saringan kontak rapat COVID-19 yang aktif dijalankan di lapangan.

“Ini diikuti oleh Sabah sebanyak 299 kes (11.8 peratus) dan Melaka sebanyak 239 kes (9.5 peratus),” kata Dr Noor Hisham dalam kenyataan media hari ini.

Selain itu menurut beliau sebanyak 304 kes (12.0 peratus) yang dilaporkan pula adalah berkaitan kluster-kluster di lokap, depot tahanan imigresen, dan penjara yang membabitkan Kluster Penjara Jalan Harapan (285 kes), Kluster Pagar Siput (8 kes), Kluster Tembok Mempaga (5 kes), Kluster Pagar Bentong (2 kes), Kluster Tembok Gajah (1 kes), Kluster Tembok (1 kes), Kluster Kolam Air (1 kes), dan Kluster Penjara Seberang Perai (1 kes).

“Dukacita dimaklumkan terdapat pertambahan lapan (8) kes kematian COVID-19 pada hari ini, menjadikan jumlah kumulatif kes kematian COVID-19 di Malaysia adalah sebanyak 471 kes (0.42 peratus daripada jumlah keseluruhan kes),” katanya.

Lima kluster baharu dilaporkan hari ini iaitu Kluster Jalan Galah di daerah Klang, Kluster Jalan Datuk di daerah Titiwangsa, Kepong, dan Lembah Pantai, Kluster Kampung Baharu di daerah Johor Bahru dan Pontian di Johor, Kluster Pekeliling di daerah Johor Bahru, dan Kluster Rasah di daerah Seremban di Negeri Sembilan. — AlHijrah Online


WANITA WARGA EMAS MENINGGAL DUNIA DI RUMAH AKIBAT COVID-19

LABUAN: Seorang warga emas wanita berusia dalam lingkungan 80-an dan menghidap penyakit kronik meninggal dunia di rumahnya pada Ahad (13 Mac) lepas akibat COVID-19.

Pengarah Jabatan Kesihatan Labuan Dr Ismuni Bohari berkata kematian tersebut adalah kes pertama (kematian akibat COVID-19) yang dilaporkan selepas beberapa bulan.

“Warga emas berkenaan mempunyai penyakit kronik dan tinggal serumah bersama individu-individu yang positif COVID-19. Dia tidak menerima suntikan dos penggalak,” katanya kepada Bernama hari ini.

Beliau berkata kes tersebut diklasifikasikan sebagai kematian di luar fasiliti kesihatan (BID), menjadikan jumlah BID di pulau ini kepada 43 kes setakat 14 Mac.–AlHijrah Online


MUSIM BARU DAKWAH LIVE JANJIKAN PENGISIAN MUHASABAH DIRI

KUALA LUMPUR: Dakwah LIVE, program terbitan TV AlHijrah yang membincangkan isu-isu semasa yang berlaku dalam kehidupan masyarakat Islam kembali dengan musim kedua yang menjanjikan kandungan untuk penonton muhasabah diri.

Dalam musim terbaharu ini, kandungan penerbitan akan memberi tumpuan kepada masalah yang semakin meruncing dalam kalangan umat Islam seperti isu rumah tangga, hubungan sesama manusia dan pembangunan remaja.

Selain itu, untuk menjadikan pengisian lebih menarik ditonton, Dakwah LIVE musim kedua akan turut menampilkan ilmuan dan penggiat seni untuk mengupas isu-isu yang dipilih.

Ia sekaligus menjadi platform untuk para penggiat seni menyuarakan pandangan serta berdakwah.

Perbincangan dalam Dakwah LIVE akan dilakukan secara santai dengan turut mempunyai elemen persembahan oleh penggiat seni jemputan.

Dakwah LIVE yang bersiaran langsung setiap Rabu, jam 9 malam bermula 17 Ogos 2022 akan dihoskan Datuk Dr Norhafizah Musa, Syed Norhisyam dan Wasiril Aswad.

Program tersebut diyakini mampu meningkatkan dan memantapkan institusi ummah dan orang ramai diharap dapat menyaksikan setiap episod Dakwah LIVE. – AlHijrah Online


BELANJAWAN 2021: RM1.4 BILION DIPERUNTUKKAN UNTUK PEMBANGUNAN ISLAM

KUALA LUMPUR: Kerajaan hari ini mengumumkan akan memperuntukkan sejumlah RM1.4 bilion bagi pengurusan dan pembangunan hal ehwal Islam di bawah Jabatan Perdana Menteri untuk tahun 2021.

Jumlah peruntukan untuk pembangunan Islam itu meningkat berbanding RM1.3 bilion yang diumumkan kerajaan pada Belanjawan 2020.

Menteri Kewangan Tengku Datuk Seri Zafrul Tengku Abd Aziz berkata kerajaan juga bersetuju menaikkan kadar elaun guru takmir daripada 800 kepada 900 ringgit sebulan.

“Sebagai tambahan, sukacita saya mengumumkan pemberian bayaran khas one-off sebanyak RM500 kepada para imam, bilal, siak, noja, merbut, guru takmir dan guru KAFA.

“Pemberian bantuan khas ini dijangka memberi manfaat kepada hampir 70,000 orang,” katanya pada pembentangan Belanjawan 2021 hari ini.

Selain itu Tengku Zafrul memaklumkan kerajaan akan turut memperkasa pengurusan wakaf melalui kerjasama antara Yayasan Waqaf Malaysia dengan agensi-agensi Kerajaan Persekutuan, Syarikat Berkaitan Kerajaan, dan Syarikat Pelaburan Berkaitan Kerajaan. — AlHijrah Online


MAJLIS FATWA KEBANGSAAN MESYUARAT ESOK PERHALUSI SOP MASJID DAN SURAU

SHAH ALAM: Majlis Fatwa Kebangsaan akan bermesyuarat esok bagi memperhalusi Prosedur Operasi Standard (SOP) di masjid dan surau berikutan peningkatan kes COVID-19.

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri berkata beberapa SOP akan dikemas kini jika perlu.

“Kita akan mengadakan perbincangan Majlis Fatwa Kebangsaan esok untuk kita memperhalusi beberapa SOP.

“Kita cuba kemas kini dan kita akan lihat pandangan-pandangan yang pelbagai dalam isu ini, insya-Allah,” katanya.

Beliau berkata dimikian ketika sidang media selepas menyempurnakan perasmian penutupan dan penyampaian hadiah Majlis Tilawah dan Hafazan Al-Quran KAFA peringkat kebangsaan 2020M/1442H di Hotel Geno, Shah Alam. — AlHijrah Online.


PESAWAT BAWA BEKALAN PERUBATAN UNTUK GAZA TIBA DI MESIR – WHO

GENEVA:  Pesawat membawa bekalan perubatan untuk penduduk Semenanjung Gaza mendarat di Mesir, kata Pertubuhan Kesihatan Sedunia (WHO) pada Sabtu.

“Sebuah pesawat dengan bekalan perubatan untuk menyokong keperluan kesihatan di Gaza mendarat di Al Arish, Mesir, dekat sempadan Rafah.

“Kami sedia untuk menghantar bekalan sebaik sahaja akses kemanusiaan di sempadan dibuka,” kata Tedros Adhanom Ghebreyesus di X, lapor Agensi Anadolu.

Pejabat WHO di wilayah Palestin yang diduduki berkata bekalan yang tiba di Al Arish itu dapat memenuhi keperluan lebih 300,000 penduduk.

Sementara itu, Kementerian Kesihatan Gaza pada Sabtu berkata bilangan rakyat Palestin yang terbunuh sejak serangan udara Israel di pada 7 Okt lalu, meningkat kepada 2,215 orang.–AlHijrah Online


POLIS TUMPASKAN SINDIKET SELUDUP ARAK DI MUAR

MUAR: Polis berjaya menumpaskan satu sindiket penyeludupan arak dalam serbuan di sebuah premis di Sungai Abong, di sini, semalam.

Ketua Polis Daerah Muar ACP Raiz Mukhliz Azman Aziz berkata serbuan pada 4 petang itu turut menahan dua lelaki berusia 32 dan 47 tahun yang berada di premis berkenaan.

“Polis merampas 41 karton arak pelbagai jenis tanpa cukai, sejumlah peralatan pemprosesan arak serta dua kereta jenis Toyota Camry yang kesemuanya dianggar bernilai RM136,257.26 dalam serbuan itu,” katanya dalam kenyataan hari ini.

Beliau berkata kedua-dua lelaki itu direman hingga 31 Okt ini untuk siasatan lanjut mengikut Seksyen 135 (1) Akta Kastam 1967.–AlHijrah Online


DERITA LEBIH DUA DEKAD HIDUP TANPA BEKALAN ELEKTRIK DI CAMERON HIGHLANDS

CAMERON HIGHLANDS: Hidup tanpa bekalan elektrik selama lebih 20 tahun dan hanya bergantung kepada genset serta tenaga solar.

Kedengaran sukar, namun itulah realiti yang dilalui 80 keluarga di Kampung Melayu Mawar Tepian Desa (MTD), Cameron Highlands, Pahang.

Usaha bagi mendapatkan infrastruktur asas itu masih menemui jalan buntu berikutan status tanah yang diduduki sejak tahun 2001 itu masih tergantung dan tiada hitam putih.

Salah seorang penduduk, Salleh Mohd Samad, 65, berkata permohonan berhubung kelulusan status tanah itu sudah lama dibangkitkan kepada pihak berwajib termasuklah Pejabat Tanah Daerah, namun tiada sebarang jawapan sehingga kini.

“Kami ada membuat permohonan tapi kami tiada status tanah. Tenaga Nasional Berhad (TNB) perlukan status tanah dan geran sahaja untuk sediakan bekalan elektrik,” katanya kepada krew Berita AlHijrah ketika ditemui di sini.

Salleh atau lebih mesra disapa Pak Leh berkata mereka terpaksa bergantung kepada genset pada waktu malam dengan kos petrol RM20 sehari selain memanfaatkan tenaga solar sebagai alternatif.

Tambahnya, disebabkan generator tidak mampu menampung tenaga yang diperlukan oleh peti sejuk, Pak Leh terpaksa menyimpan bahan basah untuk memasak seperti ikan dan ayam di dalam tong ais dan ia mampu bertahan sehingga seminggu.

Bukan itu sahaja, bekalan air penduduk di sini juga bergantung kepada sumber air bukit berhampiran.

“Sumber air yang kami ada sekarang hanyalah air dari bukit dan itu semua atas usaha orang kampung sendiri, tanpa bantuan mana-mana pihak,”

“Harapan kami, tak kira mana-mana kerajaan memerintah selepas PRU-15 ini, kami minta untuk masukkan kemudahan asas sahaja seperti elektrik dan air untuk penduduk di sini,” katanya.

Sementara itu, seorang lagi penduduk Badruddin Salleh, mengakui terkilan apabila pernah dianggap sebagai pendatang. Sedangkan penduduk di sini telah berjuang habis-habisan demi mendapatkan status tanah.

Biarpun terpaksa menanggung kos petrol sekitar RM800 sebulan dan kos penyelenggaraan genset yang tinggi, bapa lima anak ini lebih bimbang akan nasib anak-anaknya yang hidup tanpa bekalan elektrik. Bahkan terpaksa mengulangkaji pelajaran bertemankan lampu solar.

“Kami memang perlu berkorban. Kanak-kanak di sini hidup dalam kekurangan, tidak dapat keperluan asas seperti rakan-rakan sebaya dapat,”.

“Kami warganegara yang sah dan pembayar cukai yang sah. Jadi kami harap dapat merasai segala kemudahan asas sebab perkara ni dah terlalu lama,” katanya.

Sementara itu, surau kampung ini yang dibina hasil sumbangan penduduk sejak tiga tahun lepas turut menggunakan sistem solar dengan kos RM15,000 demi keselesaan jemaah.

Menurut Badruddin, penggunaan petrol untuk genset mengundang risiko kebakaran. Malah insiden itu pernah berlaku sebelum ini apabila sebuah rumah terbakar akibat penggunaan lilin.

Justeru, Pak Leh dan Badruddin yang mewakili penduduk Kampung Melayu MTD Cameron Highlands berharap wakil rakyat yang terpilih pada PRU kali ini dapat menyelesaikan isu status tanah dan bekalan elektrik yang telah berlarutan sejak sekian lama. –AlHijrah Online / Nadzirah Sharingat


SEKOLAH DIARAH PERIKSA SIJIL DIGITAL VAKSINASI GURU

AYER MOLEK: Semua sekolah diarah menjalankan pemeriksaan ke atas sijil digital vaksinasi setiap guru bagi memastikan semua tenaga pengajar lengkap divaksin.

Arahan itu diberikan Menteri Kanan (Pendidikan), Datuk Dr Radzi Md Jidin.

“Mulai hari ini pihak sekolah akan memeriksa sijil digital vaksinasi ini bagi memastikan para guru betul-betul sudah divaksin,” katanya kepada media selepas mengadakan lawatan ke Sekolah Kebangsaan Air Molek, Melaka hari ini.

Tegas Radzi, langkah itu sejajar dengan pekeliling Jabatan Perkhidmatan Awam (JPA) yang akan mengambil tindakan tata tertib ke atas semua penjawat awam yang enggan divaksin bermula hari ini.

Melalui semakan dan pemeriksaan pihak sekolah itu jelasnya, pihak kementerian akan memperoleh data tepat terhadap maklumat guru yang enggan menerima vaksin.

Katanya, sebarang bentuk tindakan yang akan diambil selepas itu, adalah berdasarkan data berkenaan.

Tambahnya, sejak pekeliling JPA itu dikeluarkan, bilangan guru yang enggan divaksin menunjukkan pengurangan namun pihaknya tidak mempunyai angka tepat berhubung perkara itu.

Beliau turut mengarahkan semua Jabatan Pendidikan Negeri (JPN) dan Pejabat Pendidikan Daerah (PPD) melakukan pemeriksaan mengejut ke setiap sekolah untuk memastikan sistem pengudaraan di bilik darjah dan guru mematuhi prosedur operasi standard (SOP) yang ditetapkan.

“Kita memang meminta pihak JPN dan PPD supaya turun padang dan pergi ke sekolah-sekolah secara mengejut.

“Mohon jangan maklumkan kepada pihak sekolah terlebih dahulu untuk memastikan bahawa segala tatacara yang telah ditetapkan dalam garis panduan yang kita sediakan itu dapat dipatuhi dengan baik khususnya berkaitan dengan pengudaraan,” katanya.

Jelas beliau, sistem pengudaraan di bilik darjah adalah komponen penting dan ia perlu digunakan di sekolah pada tahap optimum. –AlHijrah Online


ARAB SAUDI LONGGARKAN SOP

ARAB SAUDI: Arab Saudi mengumumkan kelonggaran SOP termasuklah dari aspek pemakaian pelitup muka dan penjarakan fizikal bermula 17 Oktober.

Kelonggaran itu bagaimanapun tertakluk kepada kawasan tertentu dan golongan yang lengkap divaksinasi sahaja.

Memetik Arab News, kelonggaran itu diberikan susulan penurunan kes COVID-19 selain pencapaian kadar vaksinasi yang tinggi.

Penggunaan pelitup muka di tempat terbuka tidak lagi diwajibkan kecuali bagi pengunjung dan kakitangan Masjidil Haram di Makkah dan Masjid Nabawi di Madinah.

Kedua-dua masjid tersebut dalam pada itu turut dibenarkan untuk beroperasi dengan kapasiti penuh bermula 17 Oktober ini.

Penjarakan fizikal juga tidak lagi diwajibkan di perhimpunan sosial atau di tempat awam termasuk pengangkutan, restoran dan pawagam malah Kerajaan Arab Saudi juga membenarkan dewan perkahwian berkapasiti penuh.

Beberapa langkah pencegahan akan terus dikekalkan seperti pemeriksaan suhu badan dan pemeriksaaan status kesihatan menerusi aplikasi Tawakkalna.

Bagaimanapun, penjarakan fizikal dan pemakaian pelitup muka akan tetap diwajibkan di lokasi yang mana pemeriksaan status kesihatan melalui Tawakkalna tidak dikenakan. – AlHijrah Online


Punca kematian Orang Asli belum dapat dipastikan

KUALA LUMPUR –  Menteri Kesihatan, Datuk Seri Dr Dzulkefly Ahmad menyatakan punca kematian Orang Asli suku kaum Bateq di Kampung Kuala Koh, Gua Musang, Kelantan masih belum dapat dipastikan.

Namun begitu, menurut beliau keputusan ujian TB & Leptospirosis adalah negatif.

“Saya yakin jawapan kepada persoalan ini dapat diselesaikan segera.  Syabas kepada Jabatan Kesihatan Negeri (JKN) Kelantan, Pejabat Kesihatan  Daerah (PKD) Gua Musang dan Program Kesihatan Awam Kementerian  Kesihatan atas usaha dan komitmen anda semua,” katanya dalam satu  kenyataan di Gua Musang hari ini, sebagaimana laporan Bernama.

Beliau juga telah menziarahi pesakit-pesakit Orang Asli di Hospital Gua Musang, di mana beliau bersama Senator Waytha Moorthy telah diberikan taklimat oleh pihak JKN Kelantan dan PKD Gua Musang, selain melawat Orang Asli di kawasan perpindahan ketiga, dua kilometer dari penempatan asal mereka.

Menurut beliau lagi, penduduk di situ hidup dalam keadaan ketiadaan sumber air dan elektrik, sebagaimana maklumat yang disampaikan oleh Tok Batin, Raina Anjang.

Bagaimanapun, perkara itu telah diambil perhatian oleh Mesyuarat Jawatankuasa Antara Agensi hari ini dan tindakan susulan akan diambil untuk menangani masalah tersebut, jelas beliau lagi berdasarkan maklumat yang diterima.


TRAGEDI SEBELUM RAYA, SUAMI ISTERI MAUT KERETA DINAIKI BERTEMBUNG BAS

KUALA TERENGGANU: Sepasang suami isteri maut manakala anak perempuan mereka cedera selepas kereta dinaiki keluarga berkenaan bertembung dengan sebuah bas ekspres di Kilometer 21, Jalan Kuala Terengganu-Kota Bharu, di Sungai Ikan, dekat sini, tengah hari tadi.

Timbalan Ketua Polis Daerah Kuala Terengganu, Supt Wan Mohd Zaki Wan Ismail, berkata dalam kejadian jam 12.45 tengah hari itu, pemandu kereta jenis Perodua Myvi, Che Ku Yusoff Ali Che Ku Embong, 52, dan isterinya, Siti Faridaf Ahmad, 46, yang berada di tempat duduk belakang, meninggal dunia di lokasi kejadian.

Katanya, anak pasangan itu, Che Ku Batrisya, 18, yang berada di tempat duduk penumpang hadapan, pemandu bas ekspres berusia 51 tahun serta lapan penumpang bas mengalami kecederaan.

“Siasatan awal mendapati kejadian dipercayai berlaku ketika bas ekspres yang membawa seorang kelindan dan 27 penumpang dalam perjalanan dari arah Kota Bharu, Kelantan menghala ke Kuantan, Pahang.

“Sebaik tiba ditempat kejadian, kereta dipandu Che Ku Yusoff Ali dari arah Kuala Terengganu menghala ke Felda Belara di sini, memasuki laluan bas ekspres dan jarak yang dekat menyebabkan pemandu bas tidak sempat mengelak, menyebabkan kedua-dua kenderaan itu bertembung,” katanya, ketika dihubungi, hari ini.

Katanya, mayat suami isteri itu telah dibawa ke Jabatan Perubatan Forensik Hospital Sultanah Nur Zahirah (HSNZ) dan kes disiasat mengikut Seksyen 41 (1) Akta Pengangkutan Jalan 1987.

Wan Mohd Zaki berkata anak pasangan itu dan pemandu bas ekspres kini berada di HSNZ untuk menerima rawatan manakala penumpang bas yang cedera telah dibawa Hospital Setiu untuk pemeriksaan lanjut.–AlHijrah Online


Alat jimat tenaga tidak kurangkan bil elektrik

PUTRAJAYA – Alat jimat tenaga (ESD) yang terdapat di pasaran, tidak
berkesan mengurangkan bil elektrik pengguna seperti yang diiklankan,
kata Suruhanjaya Tenaga.

Dalam satu kenyataan hari ini, Suruhanjaya Tenaga berkata, kajian  terhadap ESD mendapati bacaan meter pengguna tidak menunjukkan perbezaan  ketara, selain tiada mana-mana badan bertauliah membuktikan alat tersebut memberi kesan penjimatan tenaga elektrik.

Katanya,
pengguna mungkin terpengaruh dengan demonstrasi penjual yang menunjukkan
 perbandingan kadar arus elektrik yang menjadi lebih rendah setelah ESD
dipasang.

“Kadar arus akan berkurangan, namun jumlah kuasa yang direkodkan
tetap sama, mengikut bilangan dan kadar kuasa peralatan elektrik yang
digunakan.

“Ini sekali gus tidak akan memberi perbezaan ketara
terhadap penggunaan elektrik yang diukur berdasarkan kilowatt-jam (kWj)
penggunaan dengan menggunakan formula Arus x Voltan x Faktor Kuasa x
Masa digunakan,” kata suruhanjaya itu.

Suruhanjaya Tenaga  berkata, pemasangan ESD tidak memberi penjimatan bil elektrik di premis  domestik sehingga 30 peratus seperti yang didakwa, kerana meter elektrik  merekodkan penggunaan kuasa sebenar (kWh) sedangkan ESD, yang komponen  utamanya merupakan kapasitor, hanya memberi kesan kepada penggunaan kuasa reaktif (kVaR).

Bagaimanapun, suruhanjaya itu berkata penggunaan kapasitor, memberi manfaat kepada pemasangan elektrik di sektor industri yang banyak menggunakan beban induktif, kerana ia dapat  menambah baik kadar kuasa sistem bekalan pengguna dan seterusnya  mengelakkan pengguna dikenakan penalti oleh pihak utiliti.

Orang
ramai dinasihatkan tidak terpengaruh dengan dakwaan-dakwaan yang
mengatakan ESD ini, termasuk dalam bentuk kad, boleh mengurangkan jumlah
 bil elektrik,” kata suruhanjaya itu yang turut menyelar tindakan pihak
yang menggunakan logonya bagi tujuan promosi ESD di media sosial dan
jualan terus kepada orang ramai.

Suruhanjaya itu menegaskan ia
tidak pernah meluluskan apa-apa produk ESD dan tindakan akan diambil
terhadap pihak yang menyalahgunakan logo mereka.

Bagi menjimatkan  penggunaan elektrik, Suruhanjaya Tenaga menyarankan orang ramai  membudayakan amalan cekap tenaga termasukkan menggunakan alat mempunyai  label cekap tenaga dan mematikan kelengkapan elektrik yang tidak  digunakan. – SINAR ONLINE


MISI KEDUA BAWA PULANG RAKYAT MALAYSIA DARI WUHAN DITERUSKAN – NADMA

KUALA LUMPUR: Misi kedua bagi membawa pulang 75 warganegara Malaysia dan pasangan serta anak mereka yang terkandas di Wuhan, wilayah Hubei, China, susulan wabak COVID-19 di negara itu tetap akan dilaksanakan meskipun kemelut politik melanda negara.

Menurut jurucakap Agensi Pengurusan Bencana Negara (NADMA) pesawat khas AirAsia akan membawa pulang kesemua mereka dan penerbangan dari Wuhan dijangka tiba esok (26 Feb) pukul 6.00 pagi.

Sebelum ini, Timbalan Perdana Menteri Datuk Seri Dr Wan Azizah Wan Ismail dilaporkan berkata Kementerian Luar dan NADMA dengan kerjasama AirAsia sedang menguruskan butiran mengenai misi kedua berkenaan.

Wan Azizah berkata, sama seperti misi pertama, sebaik tiba di Lapangan Terbang Antarabangsa Kuala Lumpur (KLIA), semua penumpang akan melalui saringan kesihatan di Unit Kecemasan Udara (ADU) sebelum dihantar ke Akademi Kepimpinan Pengajian Tinggi (AKEPT) untuk proses pemantauan selama 14 hari.

Misi yang pertama digerakkan kerajaan Malaysia pada 4 Feb lepas berjaya membawa pulang 107 rakyat Malaysia yang terkandas di wilayah Hubei, terdiri daripada 88 rakyat Malaysia dan 19 lagi adalah pasangan serta anak mereka yang bukan warganegara. — BERNAMA


COVID-19: KES POSITIF PALING TINGGI DENGAN 2,188 KES

KUALA LUMPUR: Jumlah kes harian positif COVID-19 di negara ini mencatatkan angka tertinggi dengan 2,188 kes.

Selangor mencatatkan jumlah tertinggi dengan 1,623 kes dan sebahagian besar daripada Kluster Teratai.

Selain Selangor negeri lain antaranya Sabah mencatatkan 232 kes, Perak 112 kes dan Kuala Lumpur 90 kes.

Menurut Kementerian Kesihatan Malaysia (KKM) empat kematian direkodkan hari ini.

KKM juga memaklumkan kes sembuh turut mencatatkan jumlah paling tinggi dengan 1,673 kes. — AlHijrah Online


BULI: SENARAI NAMA DITERIMA TURUT MELIBATKAN DOKTOR PAKAR

PUTRAJAYA: Senarai nama doktor yang diterima Kementerian Kesihatan (KKM) kerana didakwa sebagai pembuli doktor junior di Hospital Pulau Pinang (HPP) turut melibatkan doktor pakar, kata Menteri Kesihatan Khairy Jamaluddin.

Bercakap kepada pemberita selepas merasmikan sambutan Hari Jururawat Antarabangsa 2022 di sini hari ini, beliau berkata Unit Integriti KKM telah diarahkan menjalankan siasatan lanjut berhubung dakwaan buli di hospital itu, manakala satu pasukan petugas khas bebas juga akan ditubuhkan.

Khairy berkata senarai anggota pasukan petugas khas bagi menyiasat isu buli itu serta terma dan rujukannya akan diumumkan esok, serta menambah bukan beliau yang mempengerusikan pasukan petugas khas itu.

Pengerusi Jawatankuasa Agroteknologi dan Keselamatan Makanan, Pembangunan Luar Bandar dan Kesihatan Pulau Pinang Dr Norlela Ariffin semalam telah menyerahkan nama lima doktor di HPP yang didakwa sebagai pembuli, kepada KKM.

Ditanya adakah lima doktor tersebut tersebut digantung perkhidmatan buat sementara waktu, Khairy berkata kesemua mereka masih bertugas seperti biasa namun siasatan terhadap doktor itu akan berjalan.

“Kami tidak boleh pindahkan (mereka) begitu sahaja, kami perlu memastikan dahulu apa yang berlaku…ada nama dihantar adalah pakar-pakar. Bukan senang untuk kita pindahkan pakar. Buat masa ini semua bertugas seperti biasa cuma siasatan akan berjalan,” katanya.

Khairy berkata siasatan berhubung isu buli di hospital itu dijangka mengambil masa beberapa minggu untuk diselesaikan.

“Ia melibatkan tuduhan berat seperti buli dan juga budaya kerja tidak profesional. Siasatan akan libatkan sesi temu bual dengan pengadu dan pakar yang dituduh.

“Lebih baik beri sedikit masa supaya pasukan petugas khas bebas dan Unit Integriti KKM dapat jalankan siasatan seperti biasa,” katanya.

Pada 17 April lepas, seorang doktor pelatih lelaki berusia 25 tahun ditemukan maut dipercayai terjatuh dari unit kediamannya di bangunan berhampiran HPP.

Pengarah Jabatan Kesihatan Negeri Pulau Pinang Dr Maarof Sudin mengesahkan mangsa adalah Pegawai Perubatan Siswazah yang melaporkan diri pada 4 April lepas di HPP dan pihaknya akan memberi kerjasama sepenuhnya dalam siasatan polis. –AlHijrah Online


TABUNG HAJI JANGKA BANTUAN KEWANGAN HAJI MENINGKAT RM500 JUTA PADA 2024

KUALA LUMPUR: Lembaga Tabung Haji (TH) menjangka jumlah Bantuan Kewangan Haji akan meningkat kepada hampir RM500 juta pada 2024 sekiranya kos bayaran menunaikan ibadah haji tidak disemak.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata perkara itu akan memberi kesan kepada TH yang perlu memberikan agihan keuntungan berpatutan kepada pendepositnya.

“Saban tahun, TH berdepan dengan pelbagai cabaran dalam pengurusan haji termasuklah kenaikan kos menunaikan ibadat haji yang di luar kawalan TH di mana ia memberi kesan terhadap kemampanan kewangan institusi ini serta cabaran untuk mengekalkan tahap perkhidmatan terbaik.

“Bagaimanapun, TH akan meneruskan Bantuan Kewangan Haji bagi membantu jemaah haji muassasah yang menunaikan haji buat pertama kali dan kurang pendapatan untuk meringankan bebanan kewangan mereka,” katanya pada Waktu Pertanyaan-Pertanyaan Menteri di Dewan Rakyat hari ini.

Beliau menjawab soalan Datuk Ahamad Saad@Yahaya (PN-Pokok Sena) yang ingin tahu asas pertimbangan kerajaan meletakkan kos perbelanjaan jemaah haji berdasarkan kategori pendapatan B40, M40 dan T20.

Menjelas lanjut, Mohd Na’im berkata walaupun boleh menerima Bantuan Kewangan Haji, bakal haji kumpulan B40 dan M40 diberikan peluang untuk secara sukarela membayar lebih daripada kadar ditetapkan, meskipun mungkin tidak dapat membayar sepenuhnya kos haji.

Bagi musim haji 1444 Hijrah, kos haji adalah RM30,850 untuk setiap jemaah muassasah Malaysia iaitu peningkatan lapan peratus berbanding RM28,632 tahun lepas (1443 Hijrah) dan sejak 2001 hingga 2022, sebanyak RM2.2 bilion telah dibelanjakan bagi Bantuan Kewangan Haji.

Menurut Naim, TH sentiasa bekerjasama dengan beberapa agensi kerajaan untuk menyemak silang maklumat bakal haji dengan pangkalan data sedia ada berkaitan pendapatan mereka.

Katanya kadar bayaran haji yang bersasar adalah mengambil kira tahap kewangan individu bakal haji dan bukan pendapatan isi rumahnya.

Menjawab soalan tambahan Datuk Mohd Izam Mohd Isa (BN-Tampin) mengenai cadangan mewujudkan tabung wakaf haji bagi memberi bantuan kewangan sama rata kepada jemaah, Mohd Na’im berkata perkara itu boleh dipertimbangkan dengan menilai keberkesanannya pada masa hadapan. —AlHijrah Online


ITALI SAHKAN KES KORONAVIRUS MELEBIHI 7,900 KES DENGAN 463 MAUT

ROM: Jumlah individu disahkan positif koronavirus mencecah 7,985 kes di Itali, demikian menurut pihak berkuasa Itali semalam.

Angka itu menunjukkan peningkatan 1,598 kes jangkitan baharu berbanding sehari sebelumnya.

“Kita merekodkan 102 kes sembuh menjadi keseluruhan 724 pesakit pulih,” kata Ketua Jabatan Perlindungan Awam, Angelo Borrelli, yang juga pesuruhjaya khas bagi menangani kecemasan koronavirus dalam siaran sidang akhbar tengah hari semalam.

“Kita juga merekodkan 97 kematian baharu menjadikan keseluruhan 463 maut,” katanya dipetik agensi berita Xinhua.

Majoriti kes membabitkan warga emas dengan 99 peratus kes yang maut membabitkan individu berusia 60 tahun ke atas. — Agensi/AlHijrah Online


DUA CEDERA PARAH SELEPAS LANTAI BOT DINAIKI PECAH DIHEMPAS OMBAK KUAT

MERSING: Seorang lelaki dan seorang wanita cedera parah selepas lantai bot yang dinaiki mereka pecah, dipercayai akibat dipukul ombak kuat di perairan Pulau Tinggi di sini pagi tadi.

Ketua Polis Daerah Mersing Supt Abdul Razak Abdullah Sani berkata lelaki berusia 29 tahun cedera di bahagian pinggang, manakala wanita berusia 34 tahun, cedera di kaki.

Sementara itu, lapan mangsa lain hanya cedera ringan, kata beliau dalam satu kenyataan hari ini.

Beliau berkata ketika kejadian kira-kira pukul 9 pagi itu, sebanyak 10 orang iaitu empat lelaki termasuk dua kru dan enam wanita berada di dalam bot berkenaan.

“Ketika kejadian, kesemua mereka dalam perjalanan ke Pulau Aur dekat sini, sebelum lantai bot pecah selepas dihempas ombak yang kuat … sehingga mengakibatkan mereka terpelanting dan segelintir mengalami kecederaan,” katanya.

Bagaimanapun, kesemua mereka diselamatkan oleh bot Agensi Penguatkuasaan Maritim Malaysia dan Polis Marin sebelum dibawa ke Hospital Mersing untuk rawatan selanjutnya.

Abdul Razak berkata kes disiasat oleh Jabatan Laut. — AlHijrah Online


RUMAH DIJILAT API, 5 MANGSA DIJUMPAI RENTUNG

KLANG: Empat lelaki dan seorang wanita ditemui rentung dalam insiden kebakaran melibatkan lima buah rumah di Kampung Delek Kanan, Klang, awal pagi tadi.

Kelima-lima mangsa gagal menyelamatkan diri selepas terperangkap dengan jeriji pintu belakang rumah masing-masing.

Pengarah Bomba Selangor, Norazam Khamis berkata pihaknya percaya kesemua mangsa cuba untuk bersembunyi di dalam bilik air rumah masing-masing selepas usaha mereka untuk keluar melalui pintu belakang gagal.

“Kami percaya mereka cuba menyelamatkan diri dan cuba lari ke bahagian belakang tapi sebab pintu rumah belakang dihalangi oleh jeriji besi dan berkunci maka mereka terperangkap dan cuba masuk bersembunyi dalam bilik air dengan harapan keadaan bilik air sejuk.

“Tetapi mereka kemungkinan terhidu asap dan lemas,” katanya.

Menurut bomba kebakaran maut hanya melibatkan dua buah rumah dari lima yang terbakar.

Salah seorang mangsa Ubaidilah Ayob yang juga warganegara Kemboja ditemui meninggal dunia di rumah pertama.

Manakala empat lagi mangsa melibatkan sepasang suami isteri, Sarimah Yusof (Warga Kemboja) dan Fauzi Daut (warga tempatan), kakak kepada Fauzi, Fauziah Daut serta anak saudara pasangan terbabit Mohd Amirudin Ali meninggal dunia di rumah kedua.

Keadaan rumah yang rapat serta struktur rumah yang mudah terbakar menyebabkan api marak dengan cepat.

Punca kebakaran dan jumlah kerugian masih dalam siasatan. — AlHijrah Online


ISRAEL CATAT KES PERTAMA ‘FLUORONA’, GABUNGAN COVID-19 DAN INFLUENZA

BAITULMAQDIS: Kes pertama gabungan dua virus iaitu COVID-19 dan influenza yang dinamakan ‘Fluorona’ dikenal pasti di Israel.

Ia melibatkan seorang wanita muda yang hamil dan mempunyai simptom ringan.

Kementerian Kesihatan Israel sedang mengkaji kes yang tidak pernah berlaku sebelum ini bagi pengesahan bahawa gabungan kedua-dua virus itu tidak menyebabkan jangkitan lebih serius.

Menurut Pengarah Jabatan Ginekologi Hospital Beilinson yang terletak di bandar Petah Tikva, Arnon Vizhnitser, wanita muda itu disahkan menghidap selesema dan COVID-19 sebaik tiba di hospital.

“Kedua-dua ujian didapati positif, walaupun selepas pemeriksaan semula dilakukan.

“Penyakit tersebut adalah virus sama yang menyebabkan kesukaran bernafas kerana kedua-dua virus itu menyerang saluran pernafasan,” katanya.

Setakat yang dilaporkan, wanita terbabit tidak diberi vaksin terhadap COVID-19 atau influenza.

Sementara itu, Israel mencatatkan peningkatan yang membimbangkan dalam kes selesema.

Minggu lalu, seorang wanita hamil sembilan bulan berusia 31 tahun meninggal dunia akibat komplikasi influenza, manakala bayi lelakinya selamat dilahirkan melalui pembedahan.—AlHijrah Online


AHMAD ZAHID DIDESAK LETAK JAWATAN PRESIDEN UMNO DAN PENGERUSI BN

KUALA LUMPUR: Desakan supaya Datuk Seri Dr Ahmad Zahid Hamidi meletakkan jawatan sebagai Presiden UMNO dan Pengerusi Barisan Nasional (BN) dengan segera susulan prestasi hambar gabungan itu dalam Pilihan Raya Umum ke-15 (PRU15), semakin jelas kedengaran.

Beberapa pemimpin dalam UMNO mahu Ahmad Zahid bertanggungjawab atas kegagalan gabungan itu dalam PRU15 dan meletakkan kepentingan parti sebagai keutamaan seperti yang telah dilakukan oleh bekas Presiden UMNO Datuk Seri Najib Tun Razak pada 2018.

Bekas Menteri Perpaduan Negara Datuk Halimah Mohamed Sadique, Naib Ketua Pemuda UMNO Shahril Sufian Hamdan, Pengarah Operasi Pilihan Raya BN Johor Datuk Onn Hafiz Ghazi, Timbalan Pengerusi BN Kulai Datuk Mohd Jafni Md Shukor dan EXCO Pemuda UMNO Datuk Muhamad Muqharabbin Mokhtarrudin, antara yang lantang mendesak bekas timbalan perdana menteri itu, berundur secara terhormat.

Halimah dalam kenyataan di Instagramnya berkata UMNO tidak mampu dan tidak boleh lagi menanggung segala liabiliti individu di dalam parti yang hanya meletakkan kepentingan peribadi.

“Jangan cemarkan lagi kesucian parti UMNO dengan pemikiran yang dangkal tidak berasas dan tidak berprinsip hanya untuk kepentingan peribadi.

“Pulangkan perjuangan UMNO kepada niat asal. Perjuangan dan keutamaan parti tertumpu kepada suara akar umbi yang mendambakan sebuah institusi yang berupaya membawa suara dan nasib rakyat terbanyak,” katanya.

Shahril dalam kenyataan di Facebooknya berkata konsep tanggungjawab secara kolektif, perlu dipegang oleh pemimpin-pemimpin UMNO dalam menghadapi kegagalan yang mana Ahmad Zahid perlu memaparkan contoh dengan memimpin proses mengambil tanggungjawab kekalahan itu.

Beliau berkata Ahmad Zahid perlu memberi ruang secukupnya kepada pemimpin lain dalam parti itu, untuk membuat keputusan yang besar untuk UMNO.

Onn Hafiz yang juga Menteri Besar Johor berkata Ahmad Zahid perlu berjiwa besar melepaskan jawatannya seperti yang dilakukan oleh Najib.

“Kita semua sedia maklum bahawa satu tsunami politik orang Melayu telah berlaku yang mana orang Melayu telah menolak UMNO. UMNO telah rebah.

“Walaupun pahit untuk ditelan, pemimpin UMNO termasuk saya sendiri perlu kembali mendengar suara rakyat yang telah diterjemahkan melalui undi mereka ketika PRU15 semalam,” katanya menambah UMNO dan BN hanya menang sembilan kerusi Parlimen di Johor dan kalah di semua kerusi parlimen yang ditandingi di Perlis, Kedah, Pulau Pinang, Melaka, Kelantan dan Terengganu.

Mohd Jafni dalam kenyataan medianya hari ini berkata kekalahan gabungan itu dalam PRU15 menggambarkan BN dan UMNO tidak lagi menjadi pilihan rakyat di negara ini.

Beliau menyifatkan tindakan (meletak jawatan) Ahmad Zahid, sebagai langkah awal dalam usaha memulihkan UMNO.

Muhamad Muqharabbin berkata sentimen rakyat tidak suka kepada presiden, telahpun diterjemahkan melalui undi.

“BN kecundang kerana keangkuhan dan kesombongan dengan berjalan solo dan tidak mahu berubah serta mendengar pandangan akar umbi dan rakyat. Ini yang sebenarnya menjadi kelemahan.

“Seratus batang lidi lebih kuat berbanding sebatang lidi kerana 100 batang lidi mampu menyapu sampah dengan berkesan berbanding sebatang.

“Oleh yang demikian, wajarlah Presiden parti, DS Ahmad Zahid Hamidi berundur dan pemilihan parti perlu diadakan segera bagi memberi mandat baru kepimpinan UMNO membuat perubahan yang sebenar benarnya,” katanya.

PRU15 yang diadakan semalam menyaksikan BN mencatat prestasi terburuknya apabila hanya memperoleh 30 kerusi Parlimen daripada 178 kerusi yang ditandingi wakil gabungan itu.

Ia jauh lebih teruk berbanding PRU14 apabila dalam pilihan raya yang diadakan pada 2018 itu menyaksikan gabungan itu menang di 54 kerusi Parlimen.

Sementara itu, beberapa Ketua Bahagian UMNO di Johor, menyuarakan sokongan terhadap kenyataan Onn Hafiz supaya Zahid bertanggungjawab terhadap prestasi buruk BN pada PRU15 ini dengan meletakkan jawatan.

Ketua Bahagian UMNO Pagoh Ismail Mohamed berkata presiden UMNO itu perlu berlapang dada dan meletak jawatan, demi kepentingan dan masa depan parti itu kerana keputusan PRU15 jelas menunjukkan akar umbi khususnya orang muda, mahukan perubahan pada pucuk pimpinan parti itu.

Senada dengan Ismail, Ketua UMNO Bahagian Sekijang Datuk Dr Baharum Mohamed pula mahu bukan sahaja Ahmad Zahid tetapi juga ‘Top 5 UMNO’, yang turut terlibat dengan pemilihan calon BN pada pilihan raya umum kali ini.

Ketua UMNO Bahagian Segamat Datuk Zahari Sarip berkata selain bersetuju dengan desakan Onn Hafiz, beliau juga menunggu kenyataan Datuk Ser Hasni Mohammad sebagai Pengerusi Badan Perhubungan UMNO dan Pengerusi BN Johor berkenaan isu itu. –AlHijrah Online


OPERATOR TERLIBAT GANGSTERISME, SUKARKAN USAHA HAPUS TAPAK SAMPAH HARAM DI SELANGOR- EXCO

SHAH ALAM: Halangan secara fizikal dan provokasi daripada pihak tertentu termasuk kumpulan gangster yang bertindak sebagai operator tapak pelupusan sampah haram, antara masalah dihadapi kerajaan Selangor dalam usaha membasmi pembuangan sampah haram di negeri itu.

Pengerusi Jawatankuasa Tetap Kerajaan Tempatan, Pengangkutan Awam dan Pembangunan Kampung Baru negeri Ng Sze Han berkata selain itu kewujudan tonto di sekitar tapak sampah haram yang menyalurkan maklumat keberadaan kenderaan pihak berkuasa, menyukarkan tindakan dikenakan.

Ng berkata Pihak Berkuasa Tempatan (PBT) menghadapi kekangan untuk mengambil tindakan ke atas individu terbabit kerana peruntukan Undang-Undang Kecil (UUK) sedia ada terhad serta tertakluk hanya kepada pembuang sampah (lori sampah) dan tidak termasuk kepada operator yang menguruskan tapak sampah haram.

“Kuasa perundangan untuk dikenakan ke atas operator adalah tidak jelas dan amaun denda pada peruntukan UUK adalah tidak relevan. Selain itu, tiada peruntukan undang-undang yang boleh dikenakan kepada pengusaha sampah haram yang menggunakan tanah orang lain,” katanya.

Beliau berkata demikian bagi  menjawab soalan Edry Faizal Eddy Yusof (PH-Dusun Tua) yang ingin tahu halangan yang dihadapi kerajaan negeri dalam membasmi tapak sampah haram, pada Persidangan Dewan Undangan Negeri (DUN) Selangor hari ini.

Ng berkata tapak sampah haram tersebut juga dijalankan di tanah milk persendirian yang tidak diuruskan dan dijaga dengan baik malah maklumat pemilik tanah seperti alamat surat-menyurat dan nombor telefon untuk dihubungi juga sukar untuk diperoleh.

“Di samping itu, terdapat rumah ibadat yang telah didirikan dalam kawasan tapak pelupusan sampah haram dan menjadi isu keagamaan apabila tindakan penguatkuasaan dijalankan,” katanya.

Selain itu, katanya tindakan penguatkuasaan secara bersepadu antara agensi kerajaan termasuk untuk mengenal pasti pemilik yang sah mengambil masa yang panjang di samping kekangan jumlah anggota bagi tujuan pemantauan, tindakan dan kuasa-kuasa PBT ke atas pemilik tanah atau kenderaan yang membawa sampah,” katanya. –AlHijrah Online


TIGA MAUT, MOTOSIKAL BERTEMBUNG PACUAN EMPAT RODA

SIBU: Seorang penunggang motosikal serta dua pemboncengnya maut di tempat kejadian apabila motosikal dinaiki terlibat dalam nahas jalan raya setelah bertembung dengan sebuah kenderaan pacuan empat roda di Jalan Embuau Song, Kapit petang semalam.

Menurut kenyataan Jurucakap Pusat Gerakan Operasi Bomba Sarawak hari ini, ketiga-tiga mangsa maut iaitu Joshua Richard, 38, Jimbai Ujam, 57, dan Sempun Lau, 51 disahkan meninggal dunia di tempat kejadian.

Kenyataan itu memaklumkan pihaknya menerima panggilan berhubung kemalangan itu pada pukul 5.38 petang dan pasukan dari Balai Bomba dan Penyelamat (BBP) Song telah digerakkan ke lokasi.

Sementara itu, jurucakap BBP Song ketika dihubungi berkata berdasarkan maklumat diperoleh, mangsa yang sedang dalam perjalanan dari Pekan Song menuju ke arah Kapit bertembung dengan sebuah kenderaan pacuan empat roda. –AlHijrah Online


WANITA 74 TAHUN TERPERDAYA ‘LOVE SCAM’ RUGI RM52,300

KUANTAN: Seorang pesara wanita kerugian RM52,300 akibat terpedaya dengan kegiatan ‘Love Scam’ selepas berkenalan dengan seorang lelaki menerusi laman sosial pada Disember lalu.

Menurut laporan, Ketua Jabatan Siasatan Jenayah Komersial Pahang, Superintendan Mohd Wazir Mohd Yusof berkata, wanita berusia 74 tahun itu dikatakan telah dihubungi suspek melalui Facebook dengan nama Nelson Michael Jr yang mendakwa dirinya berasal dari Amerika Syarikat namun bekerja di Miri, Sarawak dalam bidang cari gali minyak.

Beliau berkata sepanjang perkenalan, mangsa tidak pernah menemui suspek dan hanya berhubung dengan lelaki tersebut menerusi panggilan telefon dan WhatsApp.

“Suspek telah meminjam wang dari wanita itu dengan pelbagai alasan sebanyak tujuh kali dengan jumlah keseluruhan RM52,300 malah berjanji dengan mangsa mahu mengahwininya apabila memberi pinjam wang berkenaan,” katanya dalam kenyataan hari ini.

Bagaimanapun, suspek tidak dapat dihubungi mangsa sejak 31 Januari lalu, iaitu selepas melakukan transaksi terakhir malah lelaki itu turut menyekat nombor telefon wanita berkenaan.

Menurutnya, mangsa yang menyedari dirinya tertipu telah membuat laporan polis di Ibu Pejabat Polis Daerah Kuantan semalam dan siasatan dijalankan mengikut Seksyen 420 Kanun Keseksaan yang memperuntukkan hukuman penjara maksimum 10 tahun dan sebat dan boleh dikenakan denda, jika sabit kesalahan. –AlHijrah Online


PENDAFTARAN SUKARELAWAN SUKAN SEA MASIH DIBUKA

KUALA LUMPUR, 25 Jun – Malaysia selaku tuan rumah penganjuran Sukan SEA ke-29 dan Para Asean Kesembilan tahun depan menerima lebih 50,000 pendaftaran sukarelawan sejak dilancarkan 15 Nov tahun lalu.

Sekretariat Sukan SEA ke-29 dan Para ASEAN ke-9 (MASOC) bagaimanapun hanya memerlukan 20,000 sukarelawan sahaja bagi penganjuran dua temasya tersebut yang turut dikenali sebagai Kuala Lumpur 2017.

MASOC akan memaklumkan pemohon yang berjaya untuk menghadiri bengkel latihan sukarelawan pada September ini.

“Kami merasa teruja apabila rakyat Malaysia memberi reaksi yang baik dan menyahut panggilan untuk tampil ke hadapan dalam menawarkan perkhidmatan mereka,” katanya dalam kenyataan hari ini.

Zolkples berkata bakal sukarelawan perlu memenuhi keperluan MASOC, mempunyai minat serta kelapangan dalam menjalani kerja sukarelawan itu nanti. Pelbagai bidang boleh dipilih oleh sukarelawan seperti pelaksanaan tugas am dan tugasan sebagai pegawai perhubungan mahupun membantu dalam majlis penyampaian hadiah.

Sukarelawan juga diberi peluang untuk memilih bidang sukan yang diminati untuk menawarkan perkhidmatan mereka, namun keputusan muktamad terletak pada MASOC.

BERNAMA


KEBENARAN RENTAS NEGERI SEMAKIN HAMPIR

KUALA LUMPUR: Lebih kurang empat peratus sahaja lagi diperlukan untuk mencapai angka 90 peratus populasi dewasa lengkap divaksinasi, kata Menteri Kesihatan Khairy Jamaluddin Abu Bakar.

Jelasnya menerusi ciapan di Twitter beliau, aktiviti rentas negeri dijangka akan dibenarkan semula tidak lama lagi jika kadar vaksinasi bagi populasi dewasa mencapai angka tersebut.

“Dengan lebih banyak pergerakan, akan berlakunya lebih banyak perhimpunan. Kita perlu mengambil tanggungjawab terhadap tindakan kita.

“Jika anda menunjukkan simptom, dapatkan kit ujian dan uji diri. Jika positif, asingkan diri secepatnya,” katanya.

Setakat semalam, kadar populasi dewasa yang lengkap divaksinasi telah mencapai 86 peratus.

Sebelum ini, Perdana Menteri Datuk Seri Ismail Sabri Yaakob berkata, pergerakan rentas negeri akan dibenarkan selepas 90 peratus daripada populasi dewasa negara telah menerima vaksinasi lengkap.—AlHijrah Online


TIADA PERBINCANGAN MENGENAI ROMBAKAN KABINET – FAHMI

PUTRAJAYA: Menteri Komunikasi dan Digital Fahmi Fadzil berkata tiada perbincangan mengenai rombakan Kabinet dalam mesyuarat Jemaah Menteri hari ini.

“Tentang rombakan, tiada perbincangan,” katanya pada sidang media di sini hari ini, ketika ditanya mengenai desas-desus kemungkinan akan berlaku rombakan Kabinet Kerajaan Perpaduan pimpinan Datuk Seri Anwar Ibrahim.

Media sebelum ini melaporkan kemungkinan berlaku penyusunan semula Kabinet dalam masa terdekat, dengan beberapa menteri diramal akan digugurkan dan dakwaan rombakan berkenaan hanya akan dilakukan selepas Pilihan Raya Kecil (PRK) Pelangai pada 7 Okt ini.

Fahmi, yang juga jurucakap Kerajaan Perpaduan berkata mesyuarat Jemaah Menteri, membincangkan mengenai isu bekalan dan harga beras dengan beberapa keputusan penuh berhubung perkara itu, telah dibuat.

“Saya difahamkan Menteri Pertanian dan Keterjaminan Makanan Datuk Seri Mohamad Sabu, akan mengadakan sidang media untuk memberi maklumat penuh tentang beberapa keputusan yang telah dibuat. Kita tunggu perkara itu,” katanya.

Dalam perkembangan lain, Fahmi berkata kerajaan tidak bercadang untuk memperkenalkan semula Akta Antiberita Tidak Benar 2018.

“Pada waktu ini, tidak ada perbincangan dalam Jemaah Menteri mengenai sebarang cadangan kembalikan akta itu, jadi perkara ini tidak timbul.

“Sebelum ini saya dan Timbalan Menteri (Teo Nie Ching) ada menyebut bahawa Akta Komunikasi dan Multimedia 1998 sedang disemak semula, tetapi kita belum lagi bersedia untuk bawa ke Parlimen, kerana proses libat urus sedang berjalan,” katanya.

Akta Antiberita Tidak Benar 2018 dibentangkan di Parlimen pada 27 Mac 2018 dan diluluskan pada 2 April tahun sama, sebelum dimansuhkan pada 19 Dis 2019.

Pemansuhan itu selaras dengan komitmen kerajaan ketika itu untuk memansuhkan undang-undang zalim, serta memastikan pihak media mempunyai kebebasan menjalankan proses semak dan imbang terhadap pentadbiran kerajaan. — AlHijrah Online


WARGA FILIPINA MAUT KERETA BERTEMBUNG 4WD DI LABUAN

LABUAN: Seorang lelaki warga Filipina maut selepas kereta yang dinaikinya bertembung dengan sebuah kenderaan pacuan empat roda (4WD) dalam kemalangan di jalan pesisir pantai Nagalang, pagi tadi.

Pengarah Jabatan Bomba dan Penyelamat Labuan Ismaidi Ismail berkata mangsa dikenal pasti sebagai Rogelio Morta Jr Rogelio, 42, pemegang pas IMM13 (pas lawatan sosial bagi pelarian Filipina).

Beliau berkata pemandu wanita kenderaan 4WD itu, Nooratira Matrih yang mengandung 16 minggu turut mengalami kecederaan dalam kemalangan pada 8.30 pagi tersebut dan dia kini dirawat di Hospital Nukleus Labuan.

“Kami mendapat panggilan kecemasan pada 8.52 pagi dan mengerahkan anggota dari Balai Bomba Rancha-Rancha ke tempat kemalangan.

“Sebaik tiba di lokasi, kedua-dua mangsa terperangkap dalam kenderaan masing-masing iaitu mangsa yang maut  menaiki kereta Perodua Viva dan turut mendapat bantuan kakitangan perubatan kecemasan,” katanya kepada Bernama ketika dihubungi.

Ismaidi berkata mayat mangsa diserahkan kepada polis untuk tindakan lanjut.

“Ini adalah kali pertama kemalangan berlaku di jalan pesisir pantai ini sejak ia dibuka kepada orang awam pada 1 Feb tahun ini,” katanya.–AlHijrah Online


PENGAWAL KESELAMATAN MAUT DIPERCAYAI DIPIJAK GAJAH

GUA MUSANG: Seorang pengawal keselamatan maut dipercayai akibat dipijak seekor gajah di kawasan ladang berhampiran Tanah Tinggi Lojing di sini petang semalam.

Ketua Polis Daerah Gua Musang Supt Sik Choon Foo berkata kejadian dipercayai berlaku kira-kira 4 petang ketika mangsa Mohd Marzuki Mohd Nawi, 42, bersama rakannya dalam perjalanan ke sungai untuk memancing ikan di sebuah kawasan ladang kelapa sawit di lokasi terbabit.

“Dalam perjalanan, Mohd Marzuki dan rakannya yang menaiki motosikal telah terserempak dengan dua ekor gajah, mereka yang terkejut telah terjatuh daripada motosikal.

“Setelah dua ekor gajah tersebut meninggalkan tempat kejadian, rakan mangsa yang berjaya melarikan diri kembali semula ke lokasi itu sebelum menemukan mangsa di dalam semak dalam keadaan kesakitan,” katanya dalam satu kenyataan hari ini.

Sik berkata rakan mangsa kemudian telah membawa Mohd Marzuki ke Klinik Kesihatan Pos Brooke untuk mendapatkan rawatan.

“Mangsa telah disahkan meninggal dunia oleh pegawai perubatan kira-kira 4.45 petang. Pemeriksaan fizikal ke atas mangsa mendapati kesan lebam dan luka di sebelah pinggang kiri yang dipercayai dipijak gajah.

“Tiada unsur-unsur jenayah ke atas mangsa dan hasil bedah siasat konsisten dengan keterangan saksi. Punca kematian disebabkan ‘Traumatic Lung Injury’,” katanya.

Sik berkata kes diklasifikasikan sebagai mati mengejut. –AlHijrah Online


LELAKI TAYANG PISTOL MAINAN SEMASA MEMANDU DITAHAN

PETALING JAYA: Polis menahan seorang lelaki yang menayang pistol mainan melalui tingkap kereta semasa memandu berhampiran pusat beli-belah One Utama menghala ke Tol Lebuh Raya Damansara-Puchong, petang semalam.

Ketua Polis Daerah Petaling Jaya ACP Mohamad Fakhrudin Abdul Hamid berkata, tindakan suspek berusia 28 tahun itu sempat dirakam seorang pengguna jalan raya lain dan kejadian berlaku sekitar jam 6.15 petang.

“Pada jam 7.03 malam 29 Mei lalu, polis menerima laporan berkenaan seorang lelaki yang sedang memandu kereta jenis Proton Wira berwarna merah mengeluarkan pistol dari tingkap dan menghalakan ke atas.

“Bertindak atas maklumat, pada jam lebih kurang 10 malam sepasukan polis dari Bahagian Siasatan Jenayah Petaling Jaya telah menahan seorang lelaki tempatan di sebuah apartmen di Bandar Sri Damansara, Kuala Lumpur,” katanya dalam kenyataan pada Isnin.

Tambahnya, hasil soal siasat mendapati suspek mengaku terlibat dalam kejadian tersebut dan mendakwa pistol berkenaan merupakan pistol mainan.

“Suspek mendakwa bahawa pistol mainan berharga RM2.40 itu adalah milik anak buahnya yang berumur empat tahun dan mendakwa sedang bermain dengan anak buahnya itu ketika kejadian,” katanya.

Polis bertindak merampas sebuah kereta jenis Proton Wira dan pistol mainan berwarna hitam-coklat untuk membantu siasatan.

Suspek yang juga mempunyai satu rekod lampau membabitkan kesalahan jenayah itu direman dua hari bermula hari ini untuk membantu siasatan di bawah Seksyen 26 Akta Senjata 1960.—AlHijrah Online


LELAKI DIPERCAYAI PENGEDAR DADAH MAUT, KERETA TERBABAS

LAHAD DATU: Seorang lelaki dipercayai pengedar dadah maut apabila kenderaan dipandunya terbabas ketika cuba melarikan diri daripada pemeriksaan pasukan polis bahagian siasatan jenayah narkotik yang menjalankan Op Tapis di Jalan POIC di sini semalam.

Ketua Polis Daerah Lahad Datu ACP Rohan Shah Ahmah berkata dalam kejadian pada 11.45 pagi itu, suspek warga tempatan berusia 28 tahun bertindak agresif dengan cuba melanggar dua anggota polis yang bertugas dalam operasi itu.

“Suspek secara agresif mengundurkan kereta dipandu dengan cuba melanggar anggota polis bertugas, kemudian kereta suspek membuat pusingan U serta memecut laju dalam keadaan kereta bergerak melawan arus jalan dan cuba melanggar seorang lagi anggota polis.

“Anggota polis yang ketika itu menghalang kereta suspek, bertindak mempertahankan diri dengan melepaskan satu das tembakan ke arah kereta suspek, kemudian kereta berkenaan yang bergerak laju terbabas pada jarak 400 meter ke bulatan berhampiran,” katanya dalam kenyataan di sini hari ini.

Katanya suspek yang memiliki lima rekod jenayah atas pelbagai kesalahan narkotik, selain dikehendaki bagi kes melibatkan jenayah komersial itu meninggal dunia di lokasi kejadian dan polis turut merampas 7.45 gram syabu bernilai RM1,490 termasuk dua bilah parang samurai.

Sementara itu, Rohan Shah berkata 51 individu ditahan dalam tempoh tiga bulan ini  membabitkan rampasan dadah dan 143 individu ditahan pada tahun lalu melibatkan kes di bawah Seksyen 39B, Seksyen 39A(2) serta Seksyen 39A(1) Akta Dadah Berbahaya 1952.

Beliau turut berharap orang ramai yang mempunyai maklumat kegiatan mengedar serta menyalahgunakan dadah agar menyalurkan kepada pihak polis, sebagai usaha bersama membanteras jenayah dadah.–AlHijrah Online


BAPA TPM DR WAN AZIZAH MENINGGAL DUNIA

KUALA LUMPUR: Datuk Dr Wan Ismail Wan Mahmood, 93, bapa kepada Timbalan Perdana Menteri Datuk Seri Dr Wan Azizah meninggal dunia pada 2.30 pagi ini akibat sakit tua di kediamannya di Taman Ampang Utama di sini.

Jenazah Allahyarham dibawa ke Masjid al Mustaqim di Taman Nirwana, Ampang pada 9 pagi dari kediamannya.

Selain Dr Wan Azizah dan suaminya Datuk Seri Anwar Ibrahim, yang juga presiden Parti Keadilan Rakyat (PKR), turut berada di Masjid Al Mustaqim ialah dua cucu Allahyarham, Nurul Izzah Anwar yang juga Ahli Parlimen Permatang Pauh dan Nurul Illham Anwar.

Perdana Menteri Tun Dr Mahathir Mohamad turut hadir menziarahi jenazah Allahyarham.

Allahyarham Wan Ismail meninggalkan isteri Datin Mariah Khamis, empat anak perempuan termasuk Dr Wan Azizah dan seorang anak lelaki.

Turut menziarahi jenazah Allahyarham ialah Menteri Pertahanan Mohamad Sabu, Menteri Air, Tanah dan Sumber Asli Datuk Dr Xavier Jayakumar, Menteri Pertanian dan Industri Asas Tani Datuk Seri Salahuddin Ayub, Menteri Kewangan Lim Guan Eng, Menteri Kesihatan Datuk Seri Dr Dzulkefly Ahmad dan Timbalan Menteri Pertahanan Senator Liew Ching Tong .

Urusan solat sunat jenazah bermula pada kira-kira 10 pagi di Masjid Al Mustaqim dan jenazah Allahyarham dijangka dikebumikan di Tanah Perkuburan Islam Ukay Perdana pada 11 pagi. — BERNAMA


TERSALAH BERBUKA AWAL IKUT AZAN RADIO, PUASA BATAL DAN WAJIB DIGANTI

KOTA KINABALU: Mereka yang tersalah berbuka puasa kerana mengikut azan maghrib di radio yang disiarkan awal daripada waktunya, puasanya dikira terbatal dan wajib digantikan setelah berakhirnya bulan Ramadan mengikut hukum syarak, kata Mufti Sabah Datuk Bungsu Aziz Jaafar.

Beliau berkata usaha radio mengumandangkan azan sebagai tanda masuk waktu solat dan berbuka puasa merupakan usaha murni sangat baik, namun radio perlulah lebih teliti dan cermat bagi mengelakkan insiden menyiarkan azan awal daripada waktunya berulang pada masa depan.

“Umat Islam hendaklah sentiasa cermat dan berhati-hati berkaitan waktu berbuka puasa. Sehubungan itu, adalah disarankan kepada umat Islam agar merujuk kepada takwim berbuka puasa dikeluarkan pihak berautoriti demi memastikan perkara seumpama ini tidak berlaku lagi.

“Waktu berbuka puasa adalah bersandarkan kepada terbenamnya matahari berdasarkan nas syarak dan bukannya bersandarkan kepada laungan azan di radio atau seumpamanya serta keadaan langit pada ketika itu,” katanya menerusi kenyataan hari ini.

Pada hari pertama umat Islam berpuasa semalam, seorang penyampai stesen radio tempatan di Tawau tersilap menyiarkan azan maghrib empat minit lebih awal di daerah tersebut dan kejadian itu tular dalam media sosial sehingga netizen mendakwa ada penduduk tersilap berbuka puasa akibat kejadian itu.

Penyampai tersebut Mohd Safwan Junit menerusi akaun Facebooknya meminta maaf dan mengakui kesilapannya selain menjelaskan berlaku kesilapan teknikal dengan penyiaran dua kali azan maghrib iaitu pada 6.16 petang dan 6.20 petang. – AlHijrah Online


AGONG KURNIA WATIKAH KETUA PERWAKILAN MALAYSIA

KUALA LUMPUR: Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, hari ini berkenan mengurniakan watikah pelantikan kepada 19 Ketua Perwakilan Malaysia ke luar negara yang baharu.

Datuk Pengelola Bijaya Diraja Istana Negara, Datuk Ahmad Fadil Shamsuddin, berkata Seri Paduka berkenan Istiadat Pengurniaan Watikah Pelantikan itu yang lazimnya diadakan di Istana Negara disempurnakan menerusi pengurniaan secara berutus, susulan pelaksanaan Perintah Kawalan Pergerakan 3.0 bagi mengekang penularan jangkitan wabak COVID-19 ketika ini.

“Seri Paduka mengambil kesempatan ini menzahirkan ucapan tahniah kepada Ketua-Ketua Perwakilan Malaysia yang dilantik dan mengingatkan mereka supaya menjalankan tugas yang diamanahkan dengan sebaiknya, sentiasa menjaga nama baik negara dan meningkatkan profil Malaysia di persada antarabangsa,” kata beliau dalam kenyataan, di sini hari ini.

Ketua-ketua Perwakilan Malaysia ke luar negara yang baharu dilantik ialah Duta Besar Malaysia ke Belanda, Datuk Nadzirah Osman; Pesuruhjaya Tinggi Malaysia ke United Kingdom, Zakri Jaafar; Duta Besar Malaysia ke Belgium, Datuk Ahmad Rozian Abd Ghani; Duta Besar Malaysia ke Perancis, Datuk Mohd Zamruni Khalid dan Pesuruhjaya Tinggi Malaysia ke Singapura, Datuk Dr Azfar Mohamad Mustafar.

Turut menerima watikah pelantikan ialah Pesuruhjaya Tinggi Malaysia ke Australia, Datuk Roslan Abdul Rahman; Duta Besar Malaysia ke Austria, Ikram Mohd Ibrahim; Pesuruhjaya Tinggi Malaysia ke Brunei Darussalam, Datuk Raja Reza Raja Zaib Shah; Pesuruhjaya Tinggi Malaysia ke Kanada, Anizan @ Siti Hajjar Adnin; Duta Besar Malaysia ke Croatia, Kennedy Mayong Onon dan Duta Besar Malaysia ke Mesir, Zamani Ismail.

Duta Besar Malaysia ke Oman, Shaiful Anuar Mohammad; Duta Besar Malaysia ke Hungary, Francisco Munis; Duta Besar Malaysia ke Romania, Datuk Tengku Sirajuzzaman Tengku Mohamed; Duta Besar Malaysia ke Algeria, Mohammad Faizal Razali; Duta Besar Malaysia ke Bahrain, Shazryll Zahiran; Duta Besar Malaysia ke Bosnia dan Herzegovina, Raja Saifful Ridzuwan Raja Kamaruddin; Duta Besar Malaysia ke Lubnan, Azri Mat Yacob dan Duta Besar Malaysia ke Argentina, Nur Azman Abdul Rahim turut menerima watikah pelantikan itu.—AlHijrah Online / BERNAMA


ELAK PERARAKAN MENGUNDANG SALAH FAHAM, KEGELISAHAN MASYARAKAT – MENTERI AGAMA

KUALA LUMPUR: Umat Islam dinasihatkan untuk tidak terlibat dengan perarakan yang boleh menimbulkan salah faham dan ketidakharmonian masyarakat.

Menteri di Jabatan Perdana Menteri (Hal Ehwal Agama) Datuk Dr Mohd Naim Mokhtar memberi respon tersebut berkenaan penganjuran program perhimpunan pemuda yang berarak menggunakan simbol keagamaan Islam.

Katanya, perarakan tersebut telah menimbulkan pelbagai persepsi dan kegelisahan masyarakat.

“Pada hemat saya tindakan berarak dengan kaedah tersebut adalah tidak wajar dan boleh memberikan gambaran yang tidak baik kepada agama Islam dan negara.

“Adalah lebih baik penganjur menonjolkan nilai-nilai Islam yang bersifat damai, mengajak kepada perpaduan dan kesejahteraan,” katanya hari ini.

Mohd Naim berkata, pihaknya berpandangan perkara tersebut perlu diserahkan kepada pihak berkuasa bagi siasatan serta sebarang tindakan sekiranya penganjur menyalahi peraturan keselamatan negara.

“Semua pihak bertanggungjawab untuk menyeru kepada keamanan dan keharmonian dalam masyarakat.

“Sebarang tindakan yang boleh mengundang kegelisahan awam perlu dielak,” katanya.

Sebelum ini tular di media sosial beberapa keping gambar menunjukan perarakan sekumpulan individu memakai kostum bersama replika senjata yang menimbulkan pelbagai reaksi masyarakat.—AlHijrah Online


GILIRAN PULAU PINANG BERALIH KE FASA KEDUA PPN

KUALA LUMPUR: Pulau Pinang menjadi negeri keenam yang beralih ke Fasa Kedua Pelan Pemulihan Negara (PPN).

Menteri Kanan (Keselamatan) Datuk Seri Ismail Sabri berkata, setelah meneliti nilai-nilai ambang atau ‘threshold’ negeri, Sidang Khas Majlis Keselamatan Negara (MKN) bersetuju peralihan negeri Pulau Pinang ke fasa seterusnya iaitu fasa dua.

“Peralihan fasa negeri Pulau Pinang berikutan pencapaian nilai ambang tiga indikator utama iaitu purata kes jangkitan harian selama 7 hari di bawah nilai ambang 12.2 kes per 100,000 iaitu 9.5 kes per 100,000.

“Kadar penggunaan katil wad ICU mencapai tahap sederhana dan penilaian ‘Capacity to Respond’ yang berada pada tahap ‘adequate’.

“Kadar vaksinasi lengkap dua dos ke atas populasi dewasa melebihi 10 peratus iaitu pada kadar 10.1 peratus,” katanya dalam kenyataan hari ini.

Oleh itu Ismail Sabri berkata berdasarkan tiga indikator ini dan penilaian terperinci agensi-agensi termasuk Kementerian Kesihatan Malaysia (KKM), Kerajaan bersetuju untuk melaksanakan peralihan fasa PPN bagi negeri Pulau Pinang berkuat kuasa 7 Julai 2021.

“Bagi negeri-negeri yang telah berjaya beralih ke fasa 2, adalah dinasihatkan untuk teruskan usaha melindungi komuniti anda daripada jangkitan COVID-19 dan tingkatkan prestasi negeri masing-masing supaya dapat beralih ke fasa seterusnya.

“Ini akan membantu untuk mempercepatkan proses pemulihan sektor-sektor ekonomi dan sosial di negeri-negeri yang berkenaan,” katanya.

Sebelum ini Perlis, Perak, Kelantan, Terengganu dan Pahang diumum beralih fasa kedua PPN bermula hari ini. — AlHijrah Online


SUAMI ISTERI MOHON MAAF MUAT NAIK VIDEO KEMALANGAN PEMANDU TRELER

SUNGAI BULOH: Sepasang suami isteri menafikan rakaman video berkenaan kemalangan melibatkan seorang pemandu treler yang mengalami serangan jantung, di kawasan berhampiran kilang Daikin, di sini, pada Isnin, adalah milik mereka.

Menerusi video yang dimuat naik di akaun TikTok @mubarakkhan1535, lelaki tersebut berkata dia hanya memuat naik semula video berkenaan di akaun TikToknya selepas menerima video tersebut melalui WhatsApp.

“Video itu dihantar di dalam WhatsApp ‘group’, saya cuma muat naik semula sahaja. Saya tidak ada kena mengena dengan video itu.

“Kereta yang dilanggar itu juga bukan kereta saya, dengan suara dalam video itu memang tak sama dengan suara isteri saya,” katanya.

Sementara itu, isteri kepada lelaki itu meminta maaf kepada keluarga pemandu treler tersebut serta menegaskan bahawa bukan dia yang merakam video itu.

Sebelum ini, tular sebuah video menunjukkan seorang wanita menuduh pemandu treler sedang mabuk selepas melanggar beberapa kenderaan.

Ketua Polis Daerah Sungai Buloh, Supt Shafa’aton Abu Bakar berkata, pemandu treler itu dipercayai sakit dada sehingga menyebabkan kenderaan itu hilang kawalan lalu melanggar tiga buah kereta yang diparkir di bahu jalan.

Tambahnya, lelaki itu dilaporkan meninggal dunia di Hospital Sungai Buloh pada jam 12.09 tengah hari akibat serangan jantung.–AlHijrah Online


STADIUM BUKIT JALIL DITUTUP 15 JUN BAGI PROSES BAIK PULIH

KUALA LUMPUR: Stadium Nasional Bukit Jalil (SNBJ) akan ditutup bermula Rabu 15 Jun 2022, bagi proses baik pulih stadium.

Menurut Menteri Belia dan Sukan Datuk Seri Ahmad Faizal Azumu, kementeriannya memandang serius terhadap isu kualiti padang serta fasiliti SNBJ dan tidak boleh terus memperjudikan maruah negara dengan melengahkan lagi tindakan sewajarnya.

“Isu kualiti padang serta fasilitinya adalah isu legasi yang harus ditangani secara pantas dan tuntas.

“Perancangan awal KBS adalah menutup Stadium Nasional pada penghujung Mac 2023 bagi memulakan kerja-kerja baik pulih namun keadaan semasa memerlukan tindakan lebih segera.

“Keperluan baik pulih dan penambahbaikan adalah amat mendesak dan tidak boleh ditangguhkan,” katanya dalam satu kenyataan, hari ini.

Sebelum ini, isu padang SNBJ hangat diperkatakan rakyat Malaysia selepas perlawanan kelayakan Piala Asia 2023 antara Malaysia dan Bahrain, pada 12 Jun lalu.—AlHijrah Online


KELAZIMAN BAHARU: KONVOKESYEN UiTM SECARA JANJI TEMU

SHAH ALAM: Universiti Teknologi MARA (UiTM) telah memperkenalkan penganugerahan diploma dan ijazah secara janji temu bagi menggantikan Istiadat Konvokesyen UiTM susulan pandemik COVID-19.

Naib Canselornya, Prof. Emeritus Datuk Ir Dr Mohd Azraai Kassim berkata langkah alternatif itu dapat menjaga keselamatan, kesihatan, kebajikan dan keselesaan (4K) bagi para graduan, ibu bapa juga seluruh warga yang terlibat.

“Menyedari hakikat ini, pengurusan tertinggi UiTM amat prihatin dan melakukan yang terbaik untuk penuhi hasrat para graduan untuk mempunyai kenangan bergraduasi dalam suasana norma baharu.

“Janji temu yang diperkenalkan ini mengambil kira pelbagai aspek berkaitan 4K dengan merujuk kepada prosedur operasi standard (SOP) Kementerian Kesihatan Malaysia, Majlis Keselamatan Negara dan Kementerian Pengajian Tinggi,” katanya dalam satu kenyataan.

Sesi penganugerahan diploma dan ijazah secara janji temu itu akan dilaksanakan bermula 7 November ini sehingga 9 Januari tahun depan dari pukul 8.00 pagi hingga 5.00 petang, namun tertakluk kepada sebarang pindaan.

Menurutnya, sesi penganugerahan itu akan dilakukan di UiTM Shah Alam dan seluruh kampus cawangan, berdasarkan pemilihan kampus terdekat oleh graduan tanpa mengambil kira tempat asal pengajian.

Azraai berkata, graduan masih berpeluang memakai jubah konvokesyen, merakamkan gambar kenangan dan menerima skrol serta transkrip sebagaimana kelaziman dalam istiadat konvokesyen, menerusi penganugerahan diploma dan ijazah secara janji temu itu.

Proses pelaksanaan penganugerahan itu pula akan mengambil masa antara tujuh hingga 15 minit bagi setiap graduan.


JAGA DISIPLIN, NAMA BAIK MALAYSIA KETIKA DI TANAH SUCI

SEPANG: Jemaah haji Malaysia diingatkan supaya sentiasa berdisiplin dan mengekalkan nama baik negara ketika berada di Tanah Suci bagi menunaikan rukun Islam kelima itu, kata Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar.

“Orang Melayu Islam terutamanya memang terkenal dengan disiplin, atas dasar tersebut saya nasihatkan tuan puan untuk kekalkan disiplin, kekalkan nama baik Malaysia ketika di Tanah Suci agar tidak menjejaskan imej negara dan hubungan baik negara dengan Arab Saudi,” katanya ketika berucap pada Majlis Mengucapkan Selamat Jalan kepada Jemaah Haji Musim Haji 1444 Hijrah di sini hari ini.

Beliau kemudiannya bersalam dengan sebahagian daripada 356 bakal jemaah haji yang akan berlepas  ke Madinah menerusi penerbangan SV5669 dari Lapangan Terbang Antarabangsa Kuala Lumpur (KLIA) pada 5.35 petang ini.

Mohd Na’im turut mengingatkan jemaah haji supaya mematuhi segala peraturan yang ditetapkan oleh kerajaan Arab Saudi dan mengikuti arahan Tabung Haji serta fokus kepada ibadat untuk memperoleh haji mabrur.

Beliau turut menekankan kepentingan bertoleransi dan mengamalkan sifat sabar sesama jemaah haji yang terdiri daripada pelbagai bangsa, adat resam dan warna kulit serta tidak mensia-siakan peluang beribadah di Tanah Suci.

Penerbangan pertama jemaah haji negara bermula pada 21 Mei dan penerbangan terakhir adalah pada 21 Jun depan, manakala jemaah haji akan beransur pulang ke tanah air bermula 6 Julai dan penerbangan pulang terakhir adalah pada 2 Ogos 2023.

Sebanyak 98 penerbangan sewa khas digunakan untuk membawa kesemua 31,600 jemaah haji Malaysia yang membabitkan syarikat penerbangan Malaysia Airlines dan Saudia Airlines pada tahun ini berbanding 48 bagi 2022.

Hari Wuquf iaitu 9 Zulhijah tahun ini dijangka jatuh pada Selasa iaitu 27 Jun.–AlHijrah Online


RM10 BILION PERUNTUKAN UNTUK M40 TERJEJAS AKIBAT COVID-19 – PM

KUALA LUMPUR: Kerajaan menyediakan peruntukan RM10 bilion bagi membantu kumpulan M40 yang terjejas akibat situasi wabak COVID-19 ketika ini, kata Perdana Menteri Tan Sri Muhyiddin Yassin.

Perdana Menteri mengumumkan perkara itu dalam Pakej Rangsangan Ekonomi Prihatin Rakyat (Prihatin) yang diumumkan beliau secara langsung di stesen TV tempatan hari ini.

Katanya, bantuan kepada kelompok M40 itu akan disalurkan melalui Bantuan Prihatin Nasional iaitu pemberian tunai secara one-off yang buat pertama kalinya disalurkan bagi meringankan beban kelompok itu.

“Mereka ini termasuk pekerja swasta, peneroka Felda, petani, nelayan, peniaga kecil dan semua yang tergolong dalam kumpulan M40 dan ke bawah,” kata Perdana Menteri.

Perdana Menteri berkata bayaran tunai one-off itu merangkumi:

— AlHijrah Online


KKM SAHKAN SATU SUSPEK TERBAHARU KORONAVIRUS

SEPANG: Kementerian Kesihatan Malaysia mengesahkan menerima laporan berhubung seorang warga China yang bekerja di Bintulu, Sarawak mempunyai simptom koronavirus.

Menterinya, Datuk Seri Dr Dzulkefly Ahmad berkata, wanita tersebut sedang dikuarantin di Hospital Bintulu.

“Setakat ini kita masih menunggu keputusan ujian makmal,” katanya.

Menurutnya, dengan laporan itu, jumlah terkini suspek koronavirus yang dirawat di hospital adalah lima orang.

“Dua kanak-kanak dirawat di Hospital Langkawi dan dua lagi di Hospital Kuala Lumpur,” katanya pada sidang media selepas mengadakan lawatan kerja ke Lapangan Terbang Antarabangsa (KLIA) dan KLIA2 hari ini.

Terdahulu terdapat satu laporan polis berhubung individu yang mengalami simptom koronavirus di Bintulu itu menjadi tular di media sosial.

Laporan itu antaranya menyebut wanita berusia 25 tahun berkenaan ke Wuhan atas urusan kerja pada 11 Januari lalu sebelum tiba dan transit di Kota Kinabalu, Sabah lima hari kemudian.

Dia terus bekerja di pejabat seperti biasa dan pada 26 Januari wanita itu pergi ke Hospital Columbia Asia untuk mendapatkan rawatan selepas mengalami demam. — SINAR HARIAN


BASIKAL LAJAK: JANGAN BIARKAN PISANG BERBUAH DUA KALI

Basikal Lajak: Trend atau bahayakan nyawa! Ikuti laporan khas wartawan, Hanisa Hasanuddin bagi mengupas fenomena yang membimbangkan ini.

Apa kata pakar psikologi dan ibu bapa dalam isu ini. Apakah faktor penyumbang kepada gejala tak sihat ini. Adakah isu kecil yang akan membarah & merosakkan generasi muda kita.

Ikuti kupasan isu ini dalam laporan khas Berita AlHijrah bermula 31 Oktober 2019. — AlHijrah Online


MAYAT REMAJA DITEMUKAN TANPA KEPALA, KAKI, TANGAN DIPERCAYAI DIBAHAM BUAYA

MIRI: Mayat remaja lelaki yang dikhuatiri lemas ketika mandi di Sungai Tinjar di sini, ditemukan dalam keadaan tidak sempurna oleh penduduk kampung pada awal pagi hari ini.

Jurucakap Pusat Gerakan Operasi Bomba Negeri Sarawak mengesahkan mayat mangsa ditemukan pada jarak enam kilometer dari lokasi terakhir mangsa mandi berhampiran Rumah Magdeline di Lubok Mulong Melugu Bakong pada pagi Rabu lalu.

“Ketika ditemukan empat orang penduduk kampung, hanya bahagian badan mangsa sahaja yang dijumpai, tanpa kepala dan kedua-dua belah kaki serta tangan mangsa,” katanya.

Katanya, pihaknya percaya bahawa mangsa dipercayai dibaham buaya memandangkan kepala dan kedua-dua belah kaki dan tangan mangsa hilang dengan beberapa kesan gigitan pada tubuh mangsa.

Menurutnya, mayat mangsa kemudiannya dibawa ke rumah keluarga mangsa sebelum memaklumkan kepada pihak polis.

Pada Rabu lalu, mangsa yang dikenali sebagai Agustine Ujang Stewart, 13, sedang mandi di sungai terbabit berhampiran Lubok Mulong dilaporkan hilang dibawa arus deras. —AlHijrah Online


Bensaleh presiden sementara Algeria

ALGERIA, 10 April –
Parlimen Algeria menamakan Abdelkader Bensaleh, ketua Majlis Negara (dewan
negara di Parlimen) sebagai presiden sementara menggantikan Abdelaziz
Bouteflika, yang meletak jawatan minggu lepas, lapor agensi berita Turki
Anadolu.

Sinar Harian yang
memetik laporan Bernama menyebutkan perkara itu diumumkan semasa sesi bersama
dewan rakyat dan dewan negara di parlimen untuk mengaktifkan Perkara 102
Perlembagaan Algeria.

Perkara itu
memperuntukkan bahawa sekiranya berlaku peletakan jawatan atau kematian
presiden, speaker parlimen harus mengambil alih kuasa eksekutif bagi tempoh
selama 90 hari di mana pemilihan presiden boleh dijalankan.

Sesi pada Selasa
dihadiri oleh 470 daripada 487 anggota parlimen, yang merupakan jumlah kerusi
di kedua-dua dewan.

Minggu lepas,
Bouteflika meletak jawatan susulan tunjuk perasaan yang mendesak agar semua
pegawai yang bersekutu dengan rejim bekas presiden itu berundur.


TREND TOREH LENGAN HANYA UNDANG MUDARAT – MOHD NA’IM

KUALA LUMPUR: Trend toreh lengan menggunakan objek tajam kononnya bagi menghilangkan depresi jelas bertentangan dengan Islam.

Menteri di Jabatan Perdana Menteri (Hal Ehwal Agama) Datuk Dr. Mohd Na’im Mokhtar berkata, perbuatan seumpama itu hanya mendatangkan kemudaratan dan kebinasaan kepada diri sendiri.

“Jadi saya di sini nak ajak khususnya anak muda, jangan sekali-kali kita memudaratkan diri kita, siapa lagi nak sayang kita kalau bukan diri kita sendiri.” katanya.

Tambah beliau, terdapat cara lain untuk menghilangkan tekanan di mana Islam sendiri menganjurkan umatnya untuk bersolat dan berzikir.

Mohd Na’im turut mengajak anak muda untuk kembali kepada Al-Quran dan Sunnah agar tidak terjerumus dengan perbuatan memudaratkan.

Media baru-baru ini melaporkan, trend menoreh lengan dalam kalangan pelajar untuk menghilangkan tekanan semakin serius.–AlHijrah Online


PIHAK BERKUASA DIMINTA SIASAT STATUS KUMPULAN PERCAYA IMAM MAHDI MUNCUL DI MAKKAH

BAGAN SERAI: Pihak berkuasa telah diarahkan supaya menyiasat status dan keberadaan kumpulan dianggotai rakyat tempatan yang berkumpul di Tanah Suci Makkah, kerana mendakwa kemunculan Imam Mahdi pada Hari Arafah sebelum ini.

Menteri di Jabatan Perdana Menteri (Hal Ehwal Agama) Senator Datuk Idris Ahmad berkata pihak Konsulat Malaysia di Jeddah, telah diarahkan memulakan siasatan terhadap kumpulan itu termasuk pemimpinnya Habib Shah Firdaus Habib Ahmad, yang dipercayai masih berada di sana.

“Kita harap selepas ditangkap, mereka akan dikenakan tindakan dan seterusnya dihantar pulang kerana ini semua mengarut,” katanya selepas menghadiri Muktamar Dewan Pemuda Parti Islam Semalaysia (PAS) negeri, di Bukit Merah Laketown Resort hari ini.

Menurutnya orang awam dinasihatkan agar tidak mudah terpengaruh dan melakukan semakan dahulu, sebelum menyertai apa-apa Tarekat (pengamalan).

“Kalau mahu menyertai Tarekat, saya harap orang awam selidik dahulu guru tersebut. Jika ingin mengaji, syaratnya perlu mencari guru yang ‘Mursyid’, iaitu mempunyai ilmu dan beramal dengan ilmu yang dipelajarinya,” tambahnya.

Dilapor, beberapa kepercayaan yang terpesong termasuk mendakwa kemunculan Imam Mahdi pada hari Arafah lepas, antara pusat pengamalan Tarekat al-Naqsyabandiah al-Khalidiyyah di Labu, Negeri Sembilan yang telah ditutup selama enam bulan.

Mufti Kerajaan Negeri Sembilan Datuk Mohd Yusof Ahmad dilapor berkata berdasarkan maklumat, pemimpin pusat itu iaitu Habib Shah Firdaus Habib Ahmad bersama kira-kira 300 pengikutnya, telah ke Arab Saudi bagi mengerjakan umrah selain menantikan kemunculan Imam Mahdi pada Hari Arafah dan kini Awal Muharram.–AlHijrah Online


POLIS AMBIL TINDAKAN SEWAJARNYA KE ATAS PEMANDU HALANG AMBULANS

KAMPAR: Polis akan mengambil tindakan sewajarnya ke atas pemandu kenderaan utiliti sukan (SUV) yang menghalang sebuah ambulans di Kilometer 292 Lebuh Raya Utara – Selatan arah utara, seperti tular di media sosial hari ini.

Ketua Polis Daerah Kampar Supt Mohamad Nazri Daud berkata pemandu dan pemilik kenderaan telah hadir ke Ibu Pejabat Polis Daerah pada 5 petang tadi bagi membantu siasatan berhubung insiden tersebut.

“Hasil siasatan lanjut mendapati pemandu kenderaan yang juga seorang lelaki berusia 62 tahun mengalami masalah pendengaran iaitu tinnitus – acoustic neuroma sejak tiga tahun lepas.

“Lelaki berkenaan masih lagi mendapat rawatan lanjut daripada pakar di Pusat Perubatan Universiti Malaya,” katanya dalam kenyataan hari ini.

Tular di media sosial mengenai tindakan pemandu SUV jenis Honda CRV yang memandu di lorong kanan sehingga menghalang ambulans di belakangnya yang turut membunyikan siren dan hon sekali gus pemandu ambulans itu terpaksa memotong melalui laluan kiri.

Insiden itu turut menarik perhatian Ketua Pengarah Kesihatan Tan Sri Dr Noor Hisham Abdullah yang berkongsi video di akaun Twitternya dan menyifatkan tindakan pemandu berkenaan sebagai mementingkan diri.–AlHijrah Online


LZS MENYEBARLUASKAN PENDIDIKAN ZAKAT DI 553 SEKOLAH

SHAH ALAM: Lembaga Zakat Selangor (LZS) menyebarluaskan pendidikan zakat dalam kalangan pelajar sekolah di bawah seliaan Jabatan Agama Islam Selangor (JAIS) menerusi Modul Pendidikan Zakat Selangor yang diperkenalkan tahun ini.

Ketua Pegawai Eksekutif LZS Sabirin Mohd Sarbini berkata modul itu melibatkan 553 sekolah membabitkan sekolah rendah, menengah serta Kelas Al-Quran dan Fardu Ain (KAFA) bermula Mac lepas.

Beliau berkata langkah itu diambil sebagai strategi jangka masa panjang yang memupuk karakter dan budaya masyarakat dalam meletakkan zakat sebagai ibadah penting selain menyuntik kesedaran dalam kalangan generasi muda.

“Modul Pendidikan Zakat Selangor ini digunakan bagi sesi pembelajaran 268,412 pelajar sekolah rendah (251, 456) dan menengah (16,956) di bawah seliaan JAIS.

“Pelaksanaan pembangunan modul ini dibangunkan menggunakan peruntukan Fisabilillah dengan jumlah keseluruhan sebanyak RM248,000,” katanya.

Beliau berkata demikian pada sidang media selepas majlis pelancaran yang disempurnakan oleh Pengerusi Majlis Agama Islam Selangor (MAIS), Tan Sri Abdul Aziz Mohd Yusof.

Turut hadir Mufti Selangor Datuk Anhar Opir dan Pengarah JAIS Datuk Mohd Shahzihan Ahmad.

Mengenai silibus zakat itu, Sabirin berkata ia terbahagi kepada lima modul membabitkan satu modul untuk pelajar sekolah rendah dan empat modul bagi pelajar sekolah menengah bermula tingkatan satu hingga empat merangkumi aspek penilaian peperiksaan.

“Antara isi kandungan lima modul ini merangkumi perkara asas seperti ibadah zakat, pengertian zakat, rukun zakat, jenis-jenis zakat, pengurusan zakat di Selangor (kutipan dan agihan), pengiraan zakat, prinsip agihan zakat, pengurusan amil, perundangan dan fatwa zakat.

“Kandungan modul ditulis dengan lengkap berserta rujukan, kajian dan hujahan yang menyokong setiap isi yang dibahaskan. LZS juga kerjasama dengan Bahagian Pendidikan Islam JAIS bagi memantau pelaksanaan modul dari semasa ke semasa,” katanya. –AlHijrah Online


ENAM CEDERA KERETA REMPUH RESTORAN TOM YAM

MELAKA: Enam pelanggan termasuk seorang kanak-kanak berusia setahun yang sedang menikmati hidangan di sebuah restoran tom yam di Jalan Hang Li Po, Bukit Baru di sini berdepan detik cemas apabila sebuah kereta merempuh masuk restoran tersebut semalam.

Ketua Polis Daerah Melaka Tengah Asisten Komisioner Christopher Patit berkata kejadian 7.15 malam itu berpunca apabila kereta jenis Perodua Kancil yang dipandu warga emas lelaki berusia 66 tahun, tertekan pedal minyak lalu merempuh masuk ke dalam restoran tersebut.

“Siasatan mendapati pemandu tersebut baru selesai makan di restoran itu dan hendak menghidupkan kenderaan yang diletakkan di ruang parkir di hadapan restoran berkenaan.

“Bagaimanapun pemandu tersebut tertekan pedal minyak dan menyebabkan keretanya terus merempuh masuk ke dalam restoran lalu melanggar tembok dinding dan beberapa meja makan batu di dalam restoran tersebut,” katanya dalam kenyataan di sini hari ini.

Katanya insiden itu menyebabkan enam pelanggan berusia setahun hingga 56 tahun yang berasal dari Melaka, Johor dan Pulau Pinang mengalami kecederaan ringan dan dirawat di Zon Hijau Hospital Melaka manakala pemandu tidak mengalami sebarang kecederaan.

Jelasnya ketika kejadian cuaca baik dan terdapat rakaman sistem kamera litar tertutup (CCTV) serta saksi bebas yang tampil bagi membantu siasatan mengikut Seksyen Rule 10LN 166/58.–AlHijrah Online


VIDEO ZIKIR TULAR TIADA KAITAN AJARAN TOK KENALI

KOTA BHARU: Rakaman video yang memaparkan sekumpulan lelaki sedang berzikir dengan cara yang luar daripada kebiasaan disahkan bukan ajaran daripada ulama terkenal, Tok Kenali.

Muhammad Hafiz Hukmi Wardi, cicit kepada Tok Kenali berkata, biar pun upacara itu dilakukan di makam moyangnya, beliau bertegas bahawa ajaran tersebut tiada kaitan dengan pondok Tok Kenali termasuk kerajaan negeri Kelantan.

Sementara itu, terdapat juga van yang dipercayai membawa kumpulan berkenaan, namun ia memaparkan nombor pendaftaran kenderaan dari negara jiran, Thailand.

“Makam Tok Kenali sentiasa terbuka kepada sesiapa 24 jam sehari, malah pada waktu tengah malam juga ramai yang datang berkunjung,” katanya.

Muhammad Hafiz turut menasihati orang ramai yang ingin berkunjung ke makam Tok Kenali untuk menjaga akhlak dan adab sopan sebagaimana diajar oleh para alim ulama.

Terdahulu, tular satu video berdurasi 20 saat yang menunjukkan sekumpulan lelaki sedang berzikir dalam keadaan yang meragukan. –AlHijrah Online


PKP DIPERKETATKAN DI TUJUH KAMPUNG BATU 21-24 SUNGAI LUI HULU LANGAT

KUALA LUMPUR: Perintah Kawalan Pergerakan Diperketatkan (EMCO) akan dikuatkuasakan di kawasan Batu 21 hingga Batu 24 Sungai Lui, Hulu Langat, Selangor tengah malam ini selepas 71 kes jangkitan COVID-19 direkodkan di kawasan itu.

Menteri Kanan (Kluster Keselamatan), Datuk Seri Ismail Sabri Yaakob berkata perintah kawalan itu akan membabitkan 3,918 penduduk setempat di 700 rumah.

Katanya, PKPD itu membabitkan tujuh kampung iaitu dua kampung orang asli dan tujuh kampung Melayu.

“Kementerian Kesihatan Malaysia (KKM) telah mengesahkan terdapat 71 kes positif jangkitan COVID-19 daripada 274 penghuni Maahad Tahfiz An-Nabawiyyah di Batu 23 Sungai Lui, Hulu Langat, Selangor.

“Mengambil kira jumlah kes yang tinggi di sekolah tersebut, kerajaan atas nasihat Menteri Kesihatan telah memutuskan untuk melaksanakan Perintah Kawalan Pergerakan Diperketatkan (Enhanced Movement Control Order), arahan kedua selepas Simpang Renggam, di kawasan Batu 21 hingga Batu 24 Sungai Lui, Hulu Langat, Selangor,” katanya dalam kenyataan di sini hari ini.

Ismail Sabri berkata tujuan PKPD dilaksanakan adalah untuk membendung jangkitan COVID-19 daripada menular keluar dari kawasan tersebut.

Beliau berkata langkah ini akan membolehkan aktiviti pengesanan kes dari rumah ke rumah dilaksanakan sepanjang tempoh 14 hari PKPD dikuatkuasakan hingga 13 April depan.

Melalui arahan PKPD itu, antara langkah yang diambil adalah semua laluan keluar masuk ke kawasan PKPD akan ditutup, semua penduduk dan pelawat yang berada di kawasan itu tidak dibenarkan untuk keluar rumah, semua aktiviti perniagaan dihentikan, makanan asas mencukupi untuk tempoh 14 hari akan dibekalkan kepada penduduk oleh Jabatan Kebajikan Masyarakat dan Pangkalan Perubatan (Medical Base) akan dibuka di kawasan PKPD.

Ismail Sabri berkata bagi pelaksanaan perintah ini, semua penduduk diminta untuk bertenang dan memberi kerjasama sepenuhnya kepada petugas KKM serta mematuhi arahan pihak berkuasa.

Penduduk yang memerlukan bantuan atau mempunyai sebarang pertanyaan boleh menghubungi talian khas 03-89254809 / 03-89114200. — AlHijrah Online


PERMOHONAN I-SINAR LANCAR

PUTRAJAYA: Permohonan kemudahan i-Sinar Kumpulan Wang Simpanan Pekerja (KWSP) yang dibuka pada Isnin lalu setakat ini berjalan lancar sama ada melalui medium digital atau fizikal.

Menteri Kewangan Tengku Datuk Seri Zafrul Tengku Abdul Aziz berkata, bagi mereka yang layak dan maklumat tersedia di dalam pangkalan data KWSP, sistem akan memberi kelulusan secara automatik dengan keputusan pertama akan diketahui pada 4 Januari 2021.

“Bersabarlah sementara KWSP memproses permohonan yang diterima. InsyaAllah, bayaran pertama akan dibuat pada 11 Januari 2021,” katanya.

Tambahnya, kemudahan i-Sinar itu diharap dapat mengurangkan beban aliran tunai perbelanjaan rakyat.

Beliau berkata demikian dalam Laporan Laksana Ke-34: Pelaksanaan Pakej Rangsangan Ekonomi Prihatin Rakyat (PRIHATIN), Pelan Jana Semula Ekonomi Negara (PENJANA), dan Kerangka Inisiatif Tambahan Pakej Rangsangan Ekonomi Prihatin Rakyat (KITA PRIHATIN), hari ini. — AlHijrah Online


ISTERI PEMAIN JDT SELAMAT JALANI PEMBEDAHAN

SEBERANG JAYA: Isteri pemain bola sepak kebangsaan, Muhammad Syafiq Ahmad yang terlibat dalam kemalangan jalan raya semalam, selamat menjalani pembedahan di bahagian perut di Hospital Seberang Jaya (HSJ).

Bapa Muhammad Syafiq, Ahmad Ibrahim memaklumkan, menantunya, Nur Amalina Norain dalam keadaan stabil namun pihaknya masih menunggu keputusan dari pakar yang lain berhubung keadaan kesihatannya.

Tambahnya, Nur Amalina telah dipindahkan dari Hospital Sungai Bakap, selepas dia mengadu sakit di bahagian perut dan belakang badannya akibat kemalangan tersebut.

Ahmad berkata, Ahmad akan memindahkan isterinya dan anak sulung mereka, Aaira Nur Safiyya, 2 tahun, ke sebuah hospital swasta untuk rawatan lanjut.

Mengulas mengenai keadaan terkini Muhammad Syafiq pula, Ahmad memberitahu, emosi anaknya itu semakin stabil berbanding semalam dan dia sudah mula berkomunikasi seperti biasa hari ini.

Beliau berkata anaknya kelihatan bersemangat dan berada di HSJ untuk  untuk melawat isteri dan anaknya.

Syafiq memaklumkan kepadanya, isteri dan anaknya berada dalam keadaan baik, dan setakat ini hanya dia sahaja yang dibenarkan masuk ke dalam wad.

Terdahulu, dalam kejadian jam 4 pagi semalam, tiga termasuk anak Muhammad Syafiq yang baru berusia 22 hari maut, manakala tiga lagi cedera selepas Toyota Vellfire dipandu Muhammad Syafiq terbabas di Lebuhraya Utara-Selatan arah utara dekat Sungai Bakap.

Muhammad Syafiq dan anak perempuannya mengalami cedera ringan sahaja, namun isterinya yang sedang berpantang mengalami kecederaan patah tulang rusuk, pendarahan dalam perut dan otak serta patah tulang peha kiri.—AlHijrah Online


HUJAN LEBAT: BEBERAPA JALAN DI IBU KOTA DINAIKI AIR

KUALA LUMPUR: Beberapa jalan utama di ibu kota dinaiki air susulan hujan lebat selama kira-kira sejam sejak pukul 3 petang tadi.

Menurut laman Facebook Polis Kuala Lumpur antara jalan yang dinaiki air setakat pukul 4 petang tadi adalah Lebuhraya Sultan Iskandar dari arah Istana Negara ke Wisma Tani, Jalan Travers berhampiran Ibu Pejabat Polis Daerah Brickfields, Jalan Parlimen, Jalan Maharaja Lela berhampiran Bulatan Merdeka dan di Jalan Ampang.

“Air di beberapa jalan seperti Jalan Parlimen berhampiran Bank Rakyat, Jalan Maharaja Lela berhampiran Bulatan Merdeka, Jalan Travers telah mulai surut pada pukul 5 petang tadi dan kini boleh dilalui oleh semua kenderaan,” menurut laman itu.

Sementara itu Pusat Kawalan SMART Jabatan Pengairan dan Saliran melaporkan terowong SMART telah diaktifkan kepada Mod 2B pada pukul 4.28 petang tadi, dengan aliran air mula dilencongkan,  namun terowong berkenaan masih dibuka untuk laluan trafik.

Terdahulu Jabatan Meteorologi Malaysia mengeluarkan amaran hujan berterusan tahap waspada yang dijangka berlaku di lapan negeri antara esok dan Ahad ini. — AlHijrah Online


PH BUAT PERUBAHAN KECIL CALON SUSULAN PENGUMUMAN BN

KLANG: Pakatan Harapan (PH) akan melakukan perubahan kecil ke atas senarai calon Pilihan Raya Umum ke-15 (PRU15) susulan pengumuman barisan calon Barisan Nasional (BN), kata Pengerusi PH Datuk Seri Anwar Ibrahim.

Anwar berkata walaupun PH telah mengumumkan calon mereka namun beliau akan berbincang dengan Setiausaha Agung DAP Anthony Loke Siew Fook dan Presiden Amanah Mohamad Sabu susulan pengumuman yang dibuat BN malam tadi.

“Terdapat beberapa perubahan kecil berdasarkan pengumuman BN,” katanya pada sidang media selepas melancarkan manifesto PH bagi PRU15 di sini hari ini.

Pengerusi BN Datuk Seri Dr Ahmad Zahid Hamidi malam tadi mengumumkan calon gabungan itu yang bertanding di Semenanjung Malaysia pada pilihan raya akan datang, termasuk dirinya untuk mempertahankan kerusi Bagan Datuk dan Perdana Menteri Datuk Seri Ismail Sabri di Bera.

Ditanya adakah PH tergugat dengan calon yang diumumkan BN dan Perikatan Nasional (PN), Anwar berkata: “Tidak.”

Mengenai jumlah kerusi yang disasarkan oleh PH untuk menang dalam pilihan raya umum kali ini, Anwar berkata PH menyasarkan untuk memperoleh 112 kerusi dengan majoriti mudah.

“Kami agak realistik…untuk mendapatkan majoriti mudah. Dan insya-Allah dengan kempen berterusan dan tahap sokongan yang kami saksikan, rakyat lebih bersemangat dan teruja untuk menyokong PH,” katanya. –AlHijrah Online


BANK NEGARA NAIKKAN OPR KALI KETIGA TAHUN INI

KUALA LUMPUR: Bank Negara Malaysia (BNM) hari ini mengumumkan kenaikan Kadar Dasar Semalaman (OPR) sebanyak 25 mata asas kepada 2.50 peratus yang merupakan kenaikan ketiga bagi tahun ini.

Menurut bank pusat itu, keputusan yang dicapai dalam mesyuarat kelima Jawatankuasa Dasar Monetari (MPC) hari ini, turut menyaksikan kadar tertinggi dan terendah koridor bagi OPR dinaikkan masing-masing kepada 2.75 peratus dan 2.25 peratus.

“Ekonomi global terus berkembang meskipun pada kadar sederhana, disebabkan oleh tekanan kos yang semakin meningkat, keadaan kewangan global yang lebih ketat serta langkah-langkah pembendungan yang ketat di China.

“Bagaimanapun, pertumbuhan global terus disokong oleh keadaan pasaran pekerja yang bertambah baik dan pembukaan semula sepenuhnya bagi kebanyakan ekonomi dan sempadan antarabangsa,” kata BNM dalam satu kenyataan pada akhir mesyuarat MPC selama dua hari yang bermula pada 7 September lepas.

Jelas bank pusat itu, tekanan inflasi kekal tinggi berikutan harga komoditi semakin meningkat dan pasaran pekerja yang ketat, meskipun keadaan rantaian bekalan global semakin bertambah baik.

“Kesannya, bank-bank pusat dijangka terus membuat pelarasan pada penetapan dasar monetari mereka bagi mengurangkan tekanan inflasi, dengan sesetengah bank pusat melakukannya pada kadar yang lebih cepat,” katanya.

Menurut BNM, ini khususnya pelarasan kadar faedah Amerika Syarikat (AS) yang agresif telah menyumbang kepada persekitaran dolar AS yang kukuh.

“Pada masa hadapan, pertumbuhan global dijangka menghadapi cabaran daripada kesan dasar monetari yang diperketat dalam kebanyakan ekonomi serta langkah-langkah pengurusan pandemik di China.

“Prospek pertumbuhan bergantung pada risiko pertumbuhan lebih perlahan, termasuk tekanan kos yang tinggi, kemungkinan berlakunya krisis tenaga di Eropah dan keadaan pasaran kewangan yang diperketat secara mendadak,” kata BNM.

Peralihan Malaysia Ke Fasa Endemik, Langkah Dasar Menyumbang Pertumbuhan Kukuh

Merujuk ekonomi Malaysia, bank pusat itu berkata, peralihan ke fasa endemik dan langkah-langkah dasar telah menyumbang kepada prestasi pertumbuhan lebih kukuh pada suku kedua 2022 dengan petunjuk memaparkan pertumbuhan berterusan, disokong oleh perbelanjaan sektor swasta.

“Keadaan pasaran pekerja dan prospek pendapatan terus positif dengan pengangguran dan guna tenaga tidak penuh, terus berkurangan. Pembukaan semula sempadan antarabangsa akan meningkatkan sektor berkaitan pelancongan.

“Aktiviti dan prospek pelaburan akan disokong oleh pelaksanaan projek berbilang tahun. Bagaimanapun, permintaan luaran dijangka sederhana berikutan pertumbuhan global yang semakin perlahan.

“Meskipun volatiliti dalam pasaran kewangan global dan pertukaran asing meningkat, perkembangan ini dijangka tidak akan menjejaskan pemulihan pertumbuhan Malaysia,” katanya.

Malah, BNM menegaskan bahawa keadaan mudah tunai domestik terus mencukupi dengan pasaran kewangan dan pasaran pertukaran asing berfungsi dengan teratur.

Institusi kewangan juga terus beroperasi dengan penampan modal dan mudah tunai yang kukuh yang memastikan pengantaraan kewangan terus menyokong ekonomi.

“Pada masa hadapan, risiko pertumbuhan ekonomi dalam negara menjadi perlahan susulan daripada pertumbuhan global yang lebih lemah daripada jangkaan, konflik geopolitik yang semakin meruncing dan gangguan rantaian bekalan yang semakin teruk,” katanya.

Purata Inflasi Keseluruhan Pada 2.8 Peratus

Menurut BNM, sejak awal tahun sehingga kini, purata inflasi keseluruhan pada 2.8 peratus dan diunjur mencapai tahap tertinggi pada suku ketiga 2022 sebelum turun selepas itu, disebabkan oleh kesan asas yang semakin luput dan sejajar dengan harga komoditi global yang dijangka semakin susut.

Inflasi asas, seperti yang diukur oleh inflasi teras, dijangka berpurata lebih hampir pada tahap tinggi dalam julat unjuran 2.0-3.0 peratus pada 2022 dengan beberapa tanda wujudnya tekanan yang didorong oleh permintaan dalam keadaan kos yang tinggi.

“Kesan tekanan inflasi menjadi lebih tinggi dengan sebahagiannya akan terus dibendung oleh kawalan harga sedia ada, subsidi bahan api dan lebihan kapasiti yang masih wujud dalam ekonomi.

“Prospek inflasi bagaimanapun, terus dipengaruhi oleh langkah dasar dalam negara serta perkembangan harga komoditi global yang disebabkan terutamanya oleh konflik ketenteraan berterusan di Ukraine dan gangguan berkaitan bekalan yang berlarutan,” kata BNM.

Menurut bank pusat itu, berikutan prospek pertumbuhan ekonomi Malaysia yang positif terus kukuh, MPC mengambil keputusan untuk membuat pelarasan selanjutnya terhadap tahap akomodasi monetari.

Pada kadar OPR semasa, pendirian dasar monetari kekal akomodatif dan menyokong pertumbuhan ekonomi.

BNM menegaskan, MPC tidak membuat sebarang ketetapan awal serta akan terus menilai keadaan yang berubah serta kesannya terhadap prospek keseluruhan inflasi dan pertumbuhan dalam negara.

“Sebarang pelarasan pada penetapan dasar monetari pada masa hadapan akan dilaksanakan secara terkawal dan beransur-ansur bagi memastikan dasar monetari kekal akomodatif untuk menyokong pertumbuhan ekonomi yang mampan dalam persekitaran harga yang stabil,” kata BNM. –AlHijrah Online


CINTA ILMU RAMADAN : JUADAH MINDA SEBELUM BERBUKA

Ramadan Bulan Ilmu – begitulah kelangsungan tema program Cinta Ilmu yang secara konsisten bersiaran sejak empat tahun lalu sebagai program Hard Talk Islam yang berpaksikan pada budaya pencerahan minda dan kerohanian berdasarkan ajaran Islam sebagai penyuluh kehidupan.

Cinta Ilmu menjadi trending sejak awal penyiarannya apabila memperkenal barisan ulama dan ilmuan tersohor Islam di rantau Nusantara. Antara tokoh utama program ini termasuk Syeikh Nuruddin Al Banjari Al Makhi dan Datuk Dr. Zulkifli Al Bakri.

Pada Ramadan kali ini, Cinta Ilmu meneruskan tradisi keilmuan tasawuf hariannya dengan mengupas perincian keilmuan Islam dalam konteks amalan hidup seharian ketika menunaikan Rukun Islam ketiga.

Justeru, bagi pecinta ilmu, sepanjang bulan puasa ini, pada setiap Isnin hingga Sabtu, enam hari seminggu, penonton berpeluang mendalami pelbagai pembentangan ilmu yang berkait dengan amalan harian termasuk menyentuh ilmu hadis, akidah, fiqh dan juga kekeluargaan bersama 5 ilmuan tersohor.

Panel-panel yang akan mengisi slot Cinta Ilmu sempena kerahmatan Ramadan al Mubarak kali ini ialah Dato’ Ustaz Badli Shah Alauddin, Prof. Madya Dr. Sharifah Hayaati, Ustaz Ebit Lew, Ustaz Syed Norhisyam Al-Idrus dan Ustazah Isfadiah Dasuki.

Ramadan bukan bulan menahan lapar dan dahaga semata-mata. Ramadan harus dilengkapkan dengan mengisi mujahadah jiwa dengan santapan rohani dan kemurnian akidah Islam.

Sesuai sebagai juadah minda, Cinta Ilmu akan bersiaran setiap 6.15 petang selama satu jam. Ini melengkapi strategi kandungan yang menfokuskan usaha memperkayakan minda dan jiwa dalam semangat amalan berpuasa.

Cinta Ilmu disajikan TV Alhijrah sebagai kompas mujahadah jiwa dalam amalan puasa.

Kesemua pendakwah dan ilmuan yang dipilih bagi mengisi sinar cahaya di penghujung hari sepanjang Ramadan ini, akan menghuraikan pengisian amalan puasa secara lebih filsuf.

Justeru, jangan terlepas peluang melengkapkan Ramadan anda sebagai Bulan Ilmu dan Amal sejajar dengan hadis Rasulullah SAW terutama memahami falsafah puasa dalam Islam, bersikap adil menurut Islam dan berdoa apabila dizalimi.

“Ada tiga golongan yang doa mereka tidak ditolak: (1) orang yang berpuasa hingga dia berbuka, (2) imam yang adil  (3) doa orang yang dizalimi.” (HR Tirmidzi 3522)


KERAJAAN TIDAK AKAN KOMPROMI PENYEBAR BERITA PALSU

PUTRAJAYA: Sebanyak 184 kertas siasatan dibuka dan 20 kes didakwa di mahkamah sehingga semalam terhadap penyebar berita palsu mengenai COVID-19 di media sosial, kata Menteri Kanan (Kluster Keselamatan), Datuk Seri Ismail Sabri Yaakob.

Beliau berkata pihak Polis Diraja Malaysia (PDRM) dan Suruhanjaya Komunikasi dan Multimedia (SKMM) tidak akan berkompromi serta akan terus mengambil tindakan undang-undang terhadap mereka yang menyebarkan maklumat palsu.

“Berita palsu terus berlegar di negara kita walaupun sepatutnya semua mesti membantu kerajaan tetapi masih ramai penyebar berita palsu seperti beberapa hari lepas ada berita palsu yang menunjukkan kononnya pusat kuarantin yang buruk keadaannya di Sabah dan ia telah pun dinafikan,” katanya.

Beliau berkata demikian dalam sidang media selepas mesyuarat Jawatankuasa Khas Menteri-Menteri berkenaan Perintah Kawalan Pergerakan (PKP), di sini, hari ini.

Sementara itu, Ismail Sabri memaklumkan seramai 413 individu ditahan kerana ingkar PKP semalam dalam sekatan jalan raya dan rondaan dilakukan PDRM.

Beliau berkata penahanan pada hari ketiga PKP fasa dua itu menunjukkan penurunan sebanyak 21.18 peratus berbanding hari sebelumnya dengan 524 orang ditahan.

“Saya harap trend ini berterusan dan ia boleh dianggap sebagai gambaran bahawa pematuhan semakin meningkat,” katanya.

Ismail Sabri juga berkata PDRM dan Angkatan Tentera Malaysia (ATM) telah mengadakan 731 sekatan jalan raya dan melakukan pemeriksaan terhadap 426,764 kenderaan.

Dalam perkembangan lain, beliau memaklumkan bahawa sebanyak 426 kawasan di sekitar 11 negeri telah dinyah kuman semalam menerusi operasi sanitasi awam.

Antara kawasan yang dinyah cemar termasuk 170 balai polis dan 38,140 unit Projek Perumahan Rakyat (PPR) di kawasan berisiko tinggi.

Fasa pertama PKP bermula 18 Mac hingga 31 Mac, diikuti fasa kedua dari 1 hingga 14 April ini. — BERNAMA


TIGA BERADIK WANITA DITEMUKAN LEMAS KETIKA MANDI DI PANTAI PORT DICKSON

SEREMBAN: Kegembiraan empat beradik berkelah bersama saudara mereka sempena cuti Aidilfitri bertukar tragedi apabila tiga beradik wanita lemas ketika mandi manda di Pantai Cahaya, Port Dickson, dekat sini, petang semalam.

Komander Operasi Balai Bomba dan Penyelamat Teluk Kemang, Penolong Penguasa Bomba, Azizee Alias, berkata ketiga-tiga mangsa bersama adik lelakinya dari Banting, Selangor dan seorang saudara lelakinya dari Perak datang berkelah ke pantai tersebut.

Katanya, pihaknya menerima panggilan kecemasan pada jam 5.57 petang sebelum anggota dari Balai Bomba dan Penyelamat Port Dickson dan Teluk Kemang dikejarkan ke lokasi berkenaan.

Menurutnya, mangsa wanita dikenali sebagai R. Kalavani, 30, Dawige, 29 dan Sathiyadevi, 19, manakala adik lelaki mangsa, Veeran, 26, dan saudara lelakinya,  J. Sathiswaran, 29, diselamatkan oleh orang awam dan dihantar ke Hospital Port Dickson untuk rawatan.

“Mayat ketiga-tiga mereka itu ditemukan kira-kira 50 meter dari pantai. Ketika kejadian, air tengah pasang dan agak bergelora. Saya juga dimaklumkan kawasan berkenaan adalah kawasan larangan mandi, katanya ketika dihubungi Bernama, semalam.

Beliau berkata mayat ketiga-tiga mangsa kemudian diserahkan kepada polis untuk tindakan selanjutnya.–AlHijrah Online


LAWATAN KE ARAB SAUDI DITAJA SEPENUHNYA LIGA DUNIA ISLAM

MADINAH: Lawatan kerja Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri ditaja sepenuhnya Liga Dunia Islam (MWL).

Perkara itu dimaklumkan Zulkifli hari ini, selepas tular video beliau dan delegasi menaiki pesawat pribadi dengan dakwaan menggunakan dana kerajaan.

Ujar Zulkifli, beliau menaiki penerbangan komersial Saudia Airlines dari Kuala Lumpur ke Riyadh, bagaimanapun penerbangan daripada Riyadh ke Madinah seperti dalam video yang tular diuruskan sepenuhnya oleh MWL berikutan jemputan diraja oleh Gabenor Madinah, Putera Faisal bin Salman bin Abdulaziz Al Saud untuk beliau bertemu baginda di Madinah.

“Baginda amat sukacita apabila mendapat tahu ada seorang menteri daripada Malaysia, berkelulusan Universiti Islam Madinah, telah datang ke Arab Saudi atas urusan negara.

“Atas sebab itulah jemputan diraja dizahirkan berserta dengan pesawat berkenaan. Begitulah sebagaimana yang saya dimaklumkan,” katanya dalam catatan di Facebook rasminya hari ini.

Katanya tajaan tersebut adalah tanda penghormatan baginda, Kerajaan Arab Saudi dan pihak MWL kepada Kerajaan Malaysia.

Zulkifli menegaskan kenyataan bahawa beliau bertindak menyalahgunakan wang rakyat untuk menaiki pesawat mewah sepanjang di sana atau menuju ke sana adalah tidak benar.

“Saya maafkan tuduhan tersebut. Tidak ada apa-apa yang perlu saya simpan di hati. Sejujurnya, sepanjang di sini saya sentiasa mendoakan kebaikan kepada rakyat Malaysia, dan sudah pasti kepada umat Islam di Malaysia,” katanya.

Zulkifli kini dalam lawatan kerja di Arab Saudi dari 9 hingga 18 April 2021.

Selepas Madinah, Zulkifli dijadual meneruskan lawatan ke Makkah. — AlHijrah Online


KEMATIAN PERTAMA AKIBAT COVID-19 MELIBATKAN PEKERJA TOP GLOVE

KUALA LUMPUR: Seorang pekerja kilang Top Glove dilaporkan meninggal dunia akibat COVID-19.

Kematian tersebut merupakan yang pertama sejak virus itu dikesan di asrama dan kilang pengeluar sarung tangan getah terbesar di dunia itu.

Reuters melaporkan, kematian itu melibatkan lelaki warganegara Nepal berusia 29 tahun yang meninggal dunia pada Sabtu.

Lelaki itu dimaklumkan bekerja di kilang Top Glove di Klang dan telah berkhidmat selama lebih dua tahun.

Penularan COVID-19 di bangunan milik Top Glove merupakan kluster terbesar di Malaysia dengan lebih 5000 pekerja disahkan positif wabak berkenaan.

Kerajaan juga sebelum ini telah mengenakan Perintah Kawalan Pergerakan Diperketatkan (PKPD) di asrama pekerja syarikat itu selain mengarahkan operasi kilang dihentikan bagi memudahkan pengesanan kontak.

Reuters turut melaporkan, pekerja syarikat itu memaklumkan penjarakan sosial ketika kerja sukar untuk dikekalkan dan tidak dikuatkuasakan secara konsisten.

Selain itu keadaan di asrama juga sering sesak dan dihuni sehingga 20 orang dibeberapa bilik. — AlHijrah Online / Zaim Zamani